text:
कलकत्ता/पटना/दड़िभंगा: कार्तिक धवल त्रयोदशी ओना त' विद्यापतिक अवसान दिवस अछि, मुदा मैथिल लोकनि एकरा पर्व जकां मनबैत छथि. ई एक उत्सव एक समारोह बनि गेल अछि. बिहार सरकार एकरा राजकीय पर्व घोषित केने अछि. आने बेर जकां एहू बेर विद्यापतिक गाम बिस्फी सं ल' अवसान स्थल विद्यापतिनगर धरि समारोहक आयोजन भेल. कएक ठाम आयोजन तीन दिवसीय छल.
बिस्फी: मधुबनी जिलाक बिस्फी गाममे विद्यापति स्मारक परिसरमे समारोहक आयोजन भेल. विशेष बात रहल जे एहि बेर सांसद पप्पू यादव उपस्थित छलाह. ओ मंच सं बजलाह जे मिथिलाक सभ जन मैथिल छथि. सबहक भाखा मैथिली अछि. विद्यापति समारोह मात्र क' लेने नहि होयत. हमरा सभ कें विद्यापति कें अपन बात-विचार आ व्यवहारमे आनय पडत. एमहर किछु समय सं पप्पू यादव मिथिला-मैथिली मुद्दा उठबैत रहैत छथि आ बेस लोकप्रियता अर्जित केने छथि.
बेनीपट्टी: मिथिलांचल सर्वांगींण विकास संस्थान द्वारा आयोजित होमयवला विद्यापति समारोहक ई ३०म आयोजन छल. तीन दिवसीय आयोजन केर पहिल दिन कवि उदय चन्द्र झा 'विनोद' त' दोसर दिन भाजपा विधायक विनोद नारायण झा कार्यक्रमक उदघाटन केलनि. कार्यक्रममे मिथिला विकास परिषद् कोलकाता केर अध्यक्ष अशोक झा सेहो भाग लेलनि. आने बरख जकां एतय कविगोष्ठी ओ मैथिली सांस्कृतिक कार्यक्रम आयोजित भेल. कुञ्ज बिहारी केर गीत श्रोता लोकनि कें बेस मनोरंजन केलक.
एकर संगहि किसान जागरूकता विकास समिति द्वारा विद्यापति चौक पर एक सभाक आयोजन सेहो कएल गेल. चौक पर विद्यापतिक मूर्ति स्थापनाक ई २७म वर्ष छैक. कार्यक्रम मे उपस्थिति वक्ता लोकनि विद्यापतिक रचना ओ प्रासंगिकता पर अपन विचार देलनि.
मधुबनी: विद्यापति स्मारक संरक्षक मंडलक तत्वावधान मे टावर परिसर मे पंचम विद्यापति समारोहक आयोजन कएल गेल. एहि अवसर पर कविगोष्ठी ओ सांस्कृतिक अनुष्ठानक आयोजन कएल गेल छल.
मैथिली साहित्यिक एवं सांस्कृतिक समिति द्वारा विद्यापति टावर परिसर मे एक संगोष्ठी केर आयोजन कएल गेल. विद्यापतिक गीत एवं काव्यक प्रासंगिकता विषय पर आयोजित गोष्ठी मे वक्ता लोकनि अपन विचार रखलनि.
दड़िभंगा : विद्यापति सेवा संस्थान द्वारा तीन दिवसीय मिथिला विभूति पर्व आयोजित भेल. चेतना जागरण यात्राक संगहि मैथिली नाटकक इतिहास आ सिनेमा विषय पर चर्चा सहित पोथी विमोचित भेल. कार्यक्रमक तेसर दिन स्थानीय नेता सहित सुशील मोदी सेहो उपस्थित भेलाह. भाषण-भूषण सहित जमि क' रंगारंग कार्यक्रम भेल. विशेष बात ई रहल जे लगभग तीन मास सं बन्न संस्थानक डॉ बैद्यनाथ चौधरी 'बैजू' जहल सं छुटलाह.
एकर संगहि मिथिलांचल विकास परिषद्, मिथिला संघर्ष समिति ओ साक्षर दरभंगा दिस सं सेहो पर्व आयोजित भेल. एहि अवसर पर राजनाथ मिश्र केर मैथिली उपन्यास 'मोगलानी' केर विमोचन भेल. कविसम्मेलनक आयोजन सेहो भेल. डॉ. भीमनाथ झा सहित छओ गोटे कें मैथिली भाखा-साहित्य मे योगदान लेल वैदेह सम्मान देल गेलनि.
पटना: कार्तिक धवल त्रियोदशी, महाकवि विद्यापतिक अवसान दिवसपर चेतना समिति, पटना द्वारा इक्सठम विद्यापति स्मृति पर्व समारोहक पहिल दिनक कार्यक्रम स्थानीय विद्यापति भवनमे आयोजित भेल. कार्यक्रम उद्घाटन समरोह्सं पूर्व बिहारक भूतपूर्व मुख्यमंत्री नितीश कुमार द्वारा नवीनीकृत विद्यापति भवनक उदघाटन कएल गेल.
अतिथि सभक स्वागत करैत समितिक अध्यक्ष विजय मिश्र चेतना समितिक साहित्यिक सांस्कृतिक क्षेत्रमे मह्त्ताकें रेखांकित कएलनि. समितिक सचिव डा. बासुकी नाथ झा सचिवक प्रतिवेदन प्रस्तुत करैत बिहार सरकारसं मांग कएलनि जे प्राथमिक शिक्षामे मैथिलीक समावेश कएल जाए संगहिं मैथिल समाजसँ सेहो सरकारी पत्राचार मैथिली भाषामे करबाक आग्रह कएलनि.
तदुपरांत विभिन्न क्षेत्रमे उल्लेखनीय योगदानक लेल अनेक कलाकार, साहित्यकार आ समाजसेवीकें सम्मानित कएल गेलनि. जाहिमे विद्यानाथ झा “विदित”कें मैथिली सेवा सम्मान, कथाकार अशोककें यात्री चेतना सम्मान, चंदन कुमार झाकें कीर्ति नारायण मिश्र साहित्य सम्मान, चंदना दत्तकें माहेश्वरी महेश ग्रन्थ पुरस्कारसं सम्मानित कएल गेलनि. सम्मान समारोहक उपरान्त चेतना समिति द्वारा प्रकाशित स्मरिकाक संगे-संग अनके पोथी लोकार्पित भेल. एहि अवसरपर विधान पार्षद दिलीप कुमार चौधरी, विधायक ऋषि मिश्रा, संजय झा, न्यायमूर्ति आसुतोष कुमार झा, रामानंद झा रमण, विवेकानंद ठाकुर, विवेकानंद झा, रघुवीर मोची, योगेन्द्र नारायण मल्लिक आदि उपस्थित छलाह.
दोसर सत्रमे चर्चित गायिका रंजना झा द्वारा विद्यापति गीत आ मिथिलाक पारम्परिक गीत सभक प्रस्तुति भेल. सुविख्यात नृत्यांगना डा. नलिनी सिंह अपन नृत्य प्रस्तुत केलनि. अंतिम सत्रमे कवि सम्मलेन आयोजित छल जाहिमे सर्व श्री जगदीश चन्द्र ठाकुर “अनिल”, श्याम दरिहरे, कामिनी, अजित आजाद, कमल मोहन “चुन्नु”, मधुकांत झा, विजय चन्द्र झा, गणेश झा, अशोक मेहता, बच्चा ठाकुर, आदि कविगण अपन-अपन रचना पढलनि. एहि सम्मेलनक अध्यक्षता आ संचालन छत्रानंद झा “बटुक भाई” केलनि. तीन दिवसीय एहि कार्यक्रम केर दोसर दिन सांस्कृतिक कार्यक्रम ओ तेसर दिन नाटक मृत्युंजया केर मंचन भेल.
कलकत्ता: मिथिला सांस्कृतिक परिषद् आने बरख जकां एहू बरख विद्यापति विद्या मंदिर मे कार्तिक धवल त्रयोदशी कें स्मृति संध्याक आयोजन केलक. कार्यक्रम केर संचालन मिथिलेश कुमार झा कएलनि. कार्यक्रम मे भास्कर झा, गंगा झा, नबोनारायण मिश्र, प्रकाश झा आदि उपस्थित छलाह. उपस्थित वक्ता लोकनि विद्यापति पर अपन उदगार व्यक्त केलनि.
एकर संगहि मिथिला विकास परिषद् केर कार्यकर्ता लोकनि गिरीश पार्क मे स्थापित मूर्ति पर माल्यार्पण केलनि. अंजय चौधरी, अरुण झा. अशोक झा भोली, बिनय प्रतिहस्त आदि लोकनि उपस्थित छलाह. ई लोकनि विद्यापति पर अपन उदगार व्यक्त केलनि. मिथिला महिला मंच केर सदस्या लोकनि सेहो एहि कार्यक्रम मे शामिल भेलीह.
विद्यापतिनगर: कविकोकिल विद्यापतिक प्रयाण स्थल समस्तीपुर जिलाक विद्यापतिनगर मे सेहो भव्य आयोजन कएल गेल. एहि अवसर पर बिहारक मंत्री ओ नेतागण उपस्थित छलाह. स्थानीय कलाकार द्वारा सांस्कृतिक अनुष्ठान भेल. विद्यापति ओ मैथिली भाखा पर विमर्श भेल.
एकर अतिरिक्त दिल्ली, मुंबई, हैदराबाद, चेन्नई, कानपुर, गोहाटी, भुवनेश्वर सहित देश-विदेशमे विभिन्न ठाम विद्यापति समारोह केर आयोजन भेल. मुदा की विद्यापति वा हुनक देसिल बयना मैथिली पर सार्थक चर्चा भेल वा कोनो डेग उठल, जाहि सं भाखाक प्रसार-प्रसार हो. ई सोचबाक विषय अछि.
— पंकज चौधरी/नवकृष्ण ऐहिक


c: text/html

text:
दरभंगा : दरभंगा कए लुटनिहार भगवान तक कए नहि छोडलक। लाख हल्ला मचेलाक बावजूद रामेश्वरी श्यामा काली क गला स हार चुरा लेल गेल। एकर आशंका इसमाद पहिने जता चुकल छल। पहिने मुकुट चोरी भ चुकल छल, फेर हार चोरी क बाद न्यास दिस स जेना उदासीनता बरतल गेल, ताहि स बुझा गेल छल जे न्यास हार लेल बेसी चिंतित नहि अछि। लोक कए ध्यान बंटबा लेल आब न्यास मूर्ति पर नकली मुकुट जेकां नव हार बनवा कए पहिरा देलक अछि। न्यास समिति क सचिव श्रीपति त्रिपाठी कहला अछि जे मां क गला क हार विगत 26 मार्च कए चोरी भ गेल। मुदा ओ इ कहबा मे समर्थ छथि जे आखिर बिना न्यास क मिली भगत स भगवतीक गला तक चोरक हाथ कोना पहुंचल। चोर करोड़ टकाक हार चोरबा काल ओकर किछु हिस्सा मंदिर मे खसा देलक जेकर मूल्य कई हजार बताउल जा रहल अछि। मंदिर प्रबंधन ओकरा सुरक्षित राखि अपना कए ईमानदार घोषित करबा मे लागल अछि। सबस हस्यास्पद गप इ अछि जे न्यास समिति करोड़क हार क स्थान पर महज 35 हजार 500 टका क नकली हार श्यामा क गला मे पहिरा देलक अछि। कहल जा रहल अछि जे सोना आ नवरत्न क जगह पर आब चांदी क हार पर सोना क पाइन चढ़ा न्यास मामला कए दबा देबाक कोशिश मे अछि। दरभंगा क एकबेर फेर लूट पर दरभंगाक लोक चुप रहलाह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
पटना । विश्व बैंक बिहार मे वर्ष 2008 मे कोशी मे आयल विनाशकारी बाढ़ प्रभावित इलाक क पुनर्निमाण क लेल 22 करोड़ डॉलर क ऋण (क्रेडिट) कए अपन स्वीकृति प्रदान करि देलक अछि।
बिहार सरकार कोशी बाढ़ रिकवरी परियोजना लगभग एक लाख मकान, 90 हजार पुल आ 290 किलोमीटर ग्रामीण सड़क क पुनर्निमाण क जरिये बाढ़ क दुष्परिणाम स उबरबाक लेल वित्त मुहैया कराउत।
एहि परियोजना क उद्देश्य आकस्मिकता निधि क व्यवस्था क जरिये बाढ़ प्रबंधन क्षमता कए मजबूत बनाकए आजीविका कए बहाल करब आ बिहार क आपातकालीन प्रतिक्रिया क्षमता मे सुधार करैत भावी जोखिम कए कम करब अछि। उक्त ऋण विश्व बैंक क ऋण मुहैया करेनिहार सहायक संस्था इंटरनेशनल डेवलपमेंट एसोसिएशन (आईडीए) द्वारा उपलब्ध कराउज जाएत, जे ब्याज मुक्त ऋण मुहैया करौत।
एहि ऋण क भुगतान दस वर्षों क ग्रेस अवधि क बाद 35 साल मे कैल जाएत। वर्ष 2008 मे आयल बाढ़ स बिहार क पांच जिला मे लगभग 33 लाख लोक प्रभावित भेल छथि। लगभग दस लाख लोक कए सुरक्षित स्थान पर ल पहुंचैल गेल छल।
भारत मे विश्व बैंक क कंट्री डायरेक्टर रोबर्टाे जाघा कहला जे विश्व बैंक आपदा पर कारगर प्रतिक्रिया व्यक्त करबा मे भारत सरकार क पिछला एक दशक स बेसी समय स बदद करि रहल अछि। हम पिछला साल क अपन अनुभव कए बिहार मे कैल जा रहल प्रयास मे इस्तेमाल करब।
विश्व बैंक कए दिसम्बर, 2009 मे सहायता क लेल आधिकारिक अनुरोध भेटल आ बैक एहि पर आपातकालिक कार्यप्रणाली क तहत विचार केलक अछि। विश्व बैंक क परियोजना कार्य प्रबंधक मंदाकिनी कॉल कहलथि जे बिहार सरकार क लेल मकान आ बुनियादी ढांचा क पुनर्निर्माण आ लोक क रोजी-रोटी क व्यवस्था करब बेहद जरूरी अछि।
हमर उद्देश्य सम्भावित भावी आपदा पर प्रतिक्रिया व्यक्त करबाक स्थानीय क्षमता क गठन करब अछि। प्रस्तावित परियोजना क पहिल चरण मे जोखिम आ एकर सम्भावना मे कमी करबा लेल बिहार सरकार क संग मिलकए अनेक क्षेत्र मे पैघ पैमाना पर काज करब शामिल अछि। अगिला चरण मे राज्य क आपदा प्रबंधन स सम्बन्धित दीर्घकालिक आवश्यकता कए पूरा करबा लेल सहायता क अधिक विस्तृत कार्यक्रम पर अमल कैल जाएत, जाहि स बाढ़ प्रबंधन कनेक्टिविटी आ कृषि उत्पादकता सेहो शामिल हाएत।
विश्व बैंक बिहार कए देलक 22 करोड़ डॉलर
पटना । विश्व बैंक बिहार मे वर्ष 2008 मे कोशी मे आयल विनाशकारी बाढ़ प्रभावित इलाक क पुनर्निमाण क लेल 22 करोड़ डॉलर क ऋण (क्रेडिट) कए अपन स्वीकृति प्रदान करि देलक अछि।


text:
द्वितीय मण्डल
अतिथिगणक दुग्धपानक पश्चात् परिचयक क्रम पूर्ण कायल गेल ।
शाश्वती आ ऋजिस्वा प्रणिपात क'पुनः अपन आसन पर बैसि गेलि ।
सभ अपन अपन नियत स्थान पर बैसल छलाह । मंत्राक्ष सेहो आबि क'बैसि गेल छलाह ।
धवल-धवलित श्मश्रुल आकृतिक संग श्वेत कम्बलक वर्ण,एकाकार भ' क' आगत अतिथिगणकें गिरी-शिखर जकाँ गरिमामय बना रहल छल ।
किछु काल पूर्व संपन्न भेल सांध्य तथा पौर्णमास यज्ञक कुंडसँ, समिधा पड़ला सँ, स्वयं भगवान् वैश्वानर अपन वहिन-दृष्टिसँ यज्ञशालामे बैसल सभकें आशीर्वाद द' रहल छलाह बीच-बीचमे ।
बाहर सोमदेवक अविरल ज्योत्सना-प्रवाहमे पर्णकुटी एखन एकटा कृष्ण-द्वीप जकाँ लागि रहल छल ।
महर्षि ऋतुर्वितक यग्य-शाला, सरस्वती तट पर बसल एही ऋषि-ग्राममे सभसँ पैघ अछि, जाहिमे समस्त ऋषिग्रामक नर-नारी एक संग बैसि सकैत अछि,एखन बैसल छथि ।
एहि याग्यशालाक चारुकात ओसारा अछि जे ग्रीष्मकालमे खुजल रहैत अछि किन्तु शीतकालमे ओकरा बंद क'देल जाइत अछि आ सुरक्षा सेहो ।
यज्ञ-कुंडक घ्रितांक सुगंधि, निकटक पाकशालामे बनी रहल प्रिषदक सुवाससँ मिली क'वातावरणकें मादक बना रहल अछि । सुगंधिमय बना रहल अछि।
आगत अतिथिगणक संगहि सभ प्रसन्न छथि ।
बीच-बीचमे अग्निकुण्डक ज्योति-शिखा समस्त पर्णकुटीकें आलोकित क' जाइत अछि ।
महर्षि आंगिरस ऋतुर्वितक गंभीर स्वर मुखरित भेल-'आइ सरस्वती तटक लेल महान सौभाग्यक विषय थिक जे सप्तसैन्धवक प्रायः समस्त मूर्धन्य एवं वरेण्य ऋषि-महर्षिगणक पदार्पण एही भुमिकें पवित्र बनयबा लेल भेल अछि। आजुक दिन धन्य भेल आ हमसभ कृतार्थ भेलहुँ । एहि सरस्वति तटक दिससँ एहि महर्षिलोकनिक अभ्यर्थना आ स्वागत करैत हम अपार आनन्दक अनुभव करैत छी ।'
एक निमिषक लेल महर्षि मौन रहलाह,फेर बजलाह-'सरस्वती तटवासीक लेल ई निवेदन करैत हम अतीव गौरवक अनुभव करैत छी जे सप्तसिन्धुक एही ब्रह्मर्षि देशकें हमरा सभक जे प्रातः स्मरणीय महर्षिलोकनि-गृत्समद,वामदेव,अत्रि,वशिष्ठ,विश्वामित्र एवं भारद्वाज पावन बनौने छलाह ,हुनके वंशज विभिन्न ऋषि-महर्षि आइयो एही सप्त-सैन्धवक शोभा बाधा रहल छथि ,जे अपन दर्शन देबाक लेल पधारने छथि । काल्हि अनाध्याय रहत आ गोष्ठी आयोजित होयत। संगहि कल्हिसँ प्रारंभ होब' बल अग्निष्टोम यग्यक पूर्णाहुति हमरा सभ सविध संपन्न करब ।'
महर्षि रितुर्वितक चुप भ' गेल पर मंत्राक्ष अंजलिबद्ध भ' ठाढ भेलाह, बजलाह-'भगवन ! आज्ञाक याचना अछि, एकटा सन्देश अछि ।'
-आज्ञा अछि,प्रस्तुत करू ।' महर्षि ऋतुर्वित कहलनि ।
-'भगवन!'-मंत्राक्ष कहलनि -'महिर्षिगणक पावन चरणमे राजा असंग प्रणिपात निवेदित कयलानि अछि आ… ।
महर्षि रितुर्वितक चुप भ' गेल पर मंत्राक्ष अंजलिबद्ध भ' ठाढ भेलाह, बजलाह-'भगवन ! आज्ञाक याचना अछि, एकटा सन्देश अछि ।'
-आज्ञा अछि,प्रस्तुत करू ।' महर्षि ऋतुर्वित कहलनि ।
-'भगवन!'-मंत्राक्ष कहलनि -'महिर्षिगणक पावन चरणमे राजा असंग प्रणिपात निवेदित कयलानि अछि आ… ।
-किन्तु बीचमे स्थानीय ऋषि आत्री ऋजाश्व प्रश्न केलनि-की असंगक राजाक रूपमे अभिषेक भ'गेलनि,जे एहन संबोधन करैत छी |
आत्री ऋषि ऋजाश्वसँ सभ कियो परिचित अछि । हुनक स्वभावे अनर्गल स्वीकार करबाक नहि अछि ।
सभ मंत्राक्ष दिस ताके लागल ।
-'क्षमायाचना ऋषिवर!' मंत्राक्ष बाजलाह-'असतर्कतामे हम राज शब्दक प्रयोग क' गेलहुँ ...राजा वितिहोत्रक निष्क्रमणक पश्चात आ राजा अतिध्रितिक उत्तराधिकारी होयबाक कारणे राजकुमार असंगे राजदंडक उत्तराधिकारी हेताह ने? आ ओही दायित्वकें ओ समितिक -'ई त्रुटि -ए थिक ,कियैक तँ ई घोषणा करबाक समिति-ए कें अछि आ सेहो अभिषेक भऽ गेलाक पश्चाते।' आत्री ऋजाश्व कहलनि ।
-'अभिषेको तँ निश्चिते अछि कि ने?मंत्राक्ष प्रश्न कयलनि|
'अभिषेक निश्चित अछि, किन्तु, राजा तँ निर्णीत नहीं छथि ने?'
'किन्तु आब तँ ओ परम्परा नाहि रहल ने जे अंतिम क्षणधरि केओ राजा बनि जाइत छल , आब तँ कौलिक-परम्परे चल'लागल अछि। आ ताहूमे राजकुमार असंग,सदस्य लोकनि आ समितिक सभसँ समर्थन-याचनामे लागियों गेलाह अछि।' मंत्राक्ष कहलनि ।
-'ई तँ परंपरा बदलि गेल अछि तें,नहीं तँ राजा अतिधृतिक एक वंश पूर्वधरि कौलिक नहीं होइत छल,आ ताहि स्तिथिमे समितिक निर्णय भ'गेलाक उपरान्ते क्यो समर्थन-याचनामे जाइत छल आ तखन अभिषेक होइत छलैक ।'
-'क्षमा -याचना भगवन!' - मंत्राक्ष कहलनि -परिवर्तित परम्पराक आधारे पर तँ राजकुमार एम्हर याचना-कार्यमे सेहो लागि गेलाह अछि आ राजदण्डकें सेहो सम्हारि लेलनि अछि एखन जे परिस्थिति उत्पन्न भ'गेल अछि ताहिमे ई अति आवश्यको छल ।'
परिस्थिति आ आवश्यक शब्द दिस लोकक ध्यान गेल । सभ उत्सुक भ' उठल ।
आगत अतिथि लोकनिकें छोडि क',समस्त उपस्थितिकें ज्ञात अछि जे राजकुमार असंग,प्रधान सेनानी आटव्य आ सोमाश्व मंत्राक्षमे कतेक घनिष्ठता अछि । आ धेनुहरणक पश्चातो गविष्ठी युद्ध नहि भेल, जाही कारणे राज वीतिहोत्र राज्यचुत कायल गेलाह आ निष्काशन भेटलनि ,ताहि प्रसंगमे की भ' रहल अछि, तकर उत्सुकता सभकें छलैक ।
यद्यपि ई उत्सुकता वा युद्धक लालसा एहि ऋषिग्राममे बहुत कम अछि, ऋषिलोकनिकें अथवा ब्रह्मचारी बटुक लोकनिकें श्रुति-कार्यसँ अवकाशे नहि भेटैत अछि। तैयो पूर्व संस्कारक आधार पर,जाहि समय युद्धमे,विशेषतः गविस्ठी युद्ध में सभ उत्साह सँ भाग लैत छलाह--एहू सभ बातक उत्सुकता रहैत अछि
ई उत्सुकता ग्रामांचलमें अधिक रहैत अछि । आ ग्रामंचलक एखन एते क्यों नहि छल । अतः एही प्रसंग अधिक बात एखन नहि भेल।
-'केहन परिस्थिति ?' महर्षि ऋतुर्वित पुछलनि।
मंत्राक्ष एक क्षण चुप रह्लाह। संभव सोचैत रहलाह जे एखन कहल जाय अथवा नहीं । महर्षि ऋतुर्वितक आज्ञा भ' गेल अछि । तेँ कहब आवश्यक । बजलाह-'एही कुरु जन्पदक निर्माण कहियो विभिम्म जनकें मिलाकें भेल छल ,जाहिमे भारत,त्रित्सु ,क्रिवि आ पुरुजन छथि, एहिमे किछु वैमनस्य भ' रहल अछि,दोसर दिस धेनुहरण भ'गेलाक पश्चातो हमरा सभ एखन धरि गविष्टि-युद्ध नहीं क' सकलहुँ,ई कलंक तँ लागले अछि,एकरो धोबाक अछि...राजकुमार असंग एखन एहि सभमे अतिव्यस्त छथि आ तेँ विवशतावश स्वयं उपस्थित भ' आगत महर्षिलोकनिक दर्शन-लाभ नहीं उठा सकलाह,ओ काल्हि प्रातः सेवामे उपस्थित हेताह,तत्काल प्राणिपातक संग हुनक निवेदन छनि जे…।'
-'किन्तु'-बीचमे आगत महर्षि वामदेव्य श्रुतिधृति,जे कुमा तट सँ आयल छथि,बाजि उठलाह-एम्हरूका राजन्य घृष्ट होइत छथि,लगैत अछि, स्वयं नहीं आबि ऋषि-महर्षि सभक निकट संवाद पठबैत छथि। ओम्हर,कुमा ,वितस्ता दिस एखनो वैह पुरान प्रथा अछि, राजकें स्वयं आयब पड़ैत छैक, अपन संवादक लेल,दैत्य,अपराध मानल जाइत अछि । एम्हर अनेक नव बात देखबा लेल भेटल ।'
अग्निकुंडमे प्रकाश बढि गेल छल । सभ देखलक महर्षि वामदेव्य किछु असंतुष्ट भ'गेल छथि ।
-'अंतर तँ भइये रहल अछि महर्षि वरेण्य ।' महर्षि ऋतुर्वित कहलनि --एहि प्रसंग,एम्हरो यैह प्रथा अछि,किन्तु राजकुमार असंगाक अल्पवय आ अल्पज्ञताक कारणे जे अपराध भेल अछि,ताहि लेल हम क्षमाप्रार्थी छी,कियैक तँ ओ एही गुरुकुलक शिष्य छथि।'
-'आ फेर जनपद-वैमनस्यक विवशतो भ' गेल अछि, महर्षिकें क्षमादान देबाक चाही-आगत गृत्समदेय महर्षि अरिष्टनेमि, जे आगातलोकनिमे वयोवृद्ध होयबाक कारणे आजुक पौर्णमास यग्यक ब्रह्मा सेहो छलाह तथा जे सुवास्तु तट सँ आयल छलाह, बिहुँसि क' पुछ्लनि--ई असंग के छथि ?'
आगतलोकनिक संगहि महर्षि ऋतुर्वितकें सेहो ज्ञात छनि जे महर्षि अरिष्टनेमि अल्पभाषी छथि। आ ब्रह्मा हेबाक कारणे नहि ,वयोवृद्धो होयबाक कारणे सेहो हुनक बहुत सम्मान छनि, आ वैह एखन एहि प्रसंगके समाप्त करय चाहैत छथि। ई सभ क्यो जानि गेलाह ।
आगत ऋषि-महर्षि सेहो जनैत छथि जे महर्षि अरिष्टनेमिक इच्छा-विरुद्ध किछु करब बा कहब संभव नहीं अछि। समस्त सप्त-सैन्धवमे हुनक सम्मान अछि । ओ मंत्र-दर्शन तँ करिते छथि,संगहि हुनका जतेक मंत्र कंटस्थ छनी,ततेक प्रायः एहि ब्रह्मर्षि देशमे आन ककरो नहीं । हुनका इतिहास आ परम्परा-प्रथाक सेहो गंभीर ज्ञान छनि । ई बहुतोकें ज्ञात अछि ।
वामदेव्य श्रुतिधृति सेहो चुप भ' गेलाह । महर्षि अरिष्टनेमिक विरोध करबाक ध्रिष्टता अथवा साहस किनकोमे नहि छनि |
मंत्राक्षकें प्रसन्नता भेलनि । महर्षि ऋतुर्वित्कें सेहो नीक लगलनि,ओ शीघ्रता सँ उत्तर देलनि-'राजकुमार असंग छथि पूर्व राज भरत-त्रित्सुक साहदेव्य सोमक केर पुत्रक प्रपौत्र राजा अतिधृतिक द्वितीय तान्व (औरस) पुत्र आ निष्काषित राजा वितिहोत्रक अनुज सहोदर ।'
-एम्हर लगैत अछि -महर्षि अरिष्टनेमिक कहलनि -राजा निर्वाचनमे कौलिक परंपरा बद्धमूल भ'गेल अ छि ...' 'ओम्हर सुवास्तु दिस एखनो एहन नहीं भेल अछि '। ओम्हर एखनो सर्वश्रेष्ट योद्धे राज चुनल जाइत अछि । आ से क्यों भ' सकैत अछि ,ई आवश्यक नहीं जे ओ विगत राजके पुत्र हो |
-एम्हरो यैह परंपरा छल-महर्षि ऋतुर्विक कहलनि -वृद्ध राजा अतिधृतिक एक पीढ़ी पूर्व सँ येह परंपरा चल' लागल अछि। ओन राजकुमार असंगो श्रेष्ठ अश्ववाहक,रथचालक,तथा योद्धा छथि,आखेटमे पाटु छथि,दृष्टि सेहो व्यापक छनि…।'
-'आ मंत्र-अभ्यासमे?' महर्षि श्रुतिघृति पूछ्लनि ।
-'मंत्र-अभ्यासो प्रसंसनीय छनि ,ओन एहिमे निपुण छलाह निष्काषित राजा वीतिहोत्र। '
-'कियैक भेल निर्वासन ?'
-'धेनु-हरण भेल पर ओ गविष्ठ युद्ध नहि केलनि,तें ।'
-'कायिक नहि युद्ध केलनि?'
-'यैह ज्ञात नहीं भ' सकल। आ ने ओ के प्रकटे केलनि। तें समिति राज्य्चुतिक निर्णय लेलक।' महर्षि ऋतुर्विक उत्तर देलनि ।
-'निर्णय तँ उचिते लेल गेल। किन्तु हरण के कयने छल ? अनास दस्यु सब?'
-'महर्षिक अनुमान सत्य अछि ।'
-'एम्हर लगैत अछि -अरिष्टनेमि पुछ्लनि -दस्युक उपद्रव एखनो बहुत अछि ?'
-'दस्यु सभक संख्यो तँ एम्हरे अधिक छल,बहुत तँ अनेक युद्धमे मारल गेल ,बहुत भागि गेल आ जे शेष बचल ताहिमे बहुत दास भ' गेल अछि ; अनुगत ।
किछु दस्यु एखनो दूर-दूरन्तरमें बसल अछि, यद्यपि आब ओहो सभ आर्यलोकनिक मित्र बनल जाइत अछि,कहियो उत्पात भैये जाइत अछि ।'
-'ओकरा भगा किये नहि देल जाइत अछि ? की कुरु जनपद निर्बल अछि ?' श्रुतिधृति पुछलनि । महर्षि ऋतुर्वितक ध्यान एही दिशामे, एही सँ पूर्व कहियो नहि गेल रहिन । श्रुति,यज्ञ आ गुरुकुल अतिरिक्त हुनक ध्यान आई कोनो दिशामे अछियो नहि । अपितु यैह स्थिति समस्त ऋषिग्रामक अछि । ऋषिग्राम पहिने अलग नहि होइत छल । एखनो सुवास्तु,कुम-क्रुम तथा वितस्ता आ अक्खिनी तट पर ऐना नहि होइत अछि । पहिने जकाँ सहजीवनक क्रम अछि । आ पहिने जकाँ जन श्रुति-अभ्यास आ युद्ध-कार्य संगहि चला रहल अछि । एके संग ब्राह्मण,क्षत्रिय आ वैश्य कर्म करैत अछि । एही सरस्वती तटक बात किछु दोसरे भ' गेल अछि । एतय अयलाक बाद सँ ऋषि-महर्षि सभक कार्य मात्र श्रुति-कार्य रही गेल अछि । युद्ध आ पशुपालन अथवा कृषि-कार्य छुटिये जकाँ गेल। छूटैत चलि जा रहल अछि ।
ई कार्य रहि गेल ओकरासभक जे तट पर बसल एहि ऋषि-ग्राम सँ अलग हँटिक' ग्रामांचलमे रहित अछि ।
सरस्वती तटक ई परंपरा महर्षि वशिष्ठ-विश्वमित्रक समयेसँ चलल आबि रहल अछि, जखन सँ हुनका सभकें अलगसँ सरस्वतीक निकट, तट पर बसाओल गेल छल । कुरुग्रामंचल बसल छल ओहिसँ कनेक उत्तर हँटिक '। ई व्यवस्था,ऋषि सभकें अभिसिंचनक सुविधा अधिक भेटनि,एकरे ध्यान में राखिके कायल गेल छल । एकरा अतिरिक्त,ऋषि सभमे ता नियमित स्नानक परंपरा सेहो बद्धमूल भ' गेल छल ।
एही सभ कारणसँ ग्रामांचल आ ऋषिग्रामक जीवन-पद्धति में अंतर आबि गेल अछि
महर्षि ऋतुर्वितक ध्यान एहिसँ पूर्व एही सब बात दिस नहि गेल रहनि । ओ किछु सोचय लगलाह । ता मंत्राक्ष बजलाह-'कुरु जनपद निर्बल नहि अछि भगवन! ऋषि-महिर्षि लोकनिक कृपा अछि एही जनपद पर,संगहि देव्लोक्निक असीम अनुकम्पा सेहो अछि। वास्तविकता ई अछि जे एम्हरुका प्रायः सभटा अनास दस्यु,दास भ'गेल अछि अथवा होइत जा रहल अछि । आर्यसभक कार्य ओ पर्याप्त निष्ठासँ क'रहल अछि । प्राचीन वैर-भाव बिसिर क'आब ओसभ मित्रवत रहे लागल अछि । आर्यसभक लेल पशुपालन आ कृषिकार्य वैहसभ क' रहल अछि । एखन धरि ओकरा सभकें स्वतंत्र रूपसँ अपना लेल कृषि करबाक अधिकार नहि भेटल छै ।'
-'एकर अर्थ ई भेल जे सामान्यतः एम्हरुका अनास कृष्ण,आर्यसभक लेल उपयोगी सिद्ध भ' रहल अछि ।'
-'उपयोगिये नहि भगवन,अनिवार्यो ।'
-अनिवार्य?
-'अनिवार्य भगवन।'
-'से कोना?'
-'आर्य तँ चर्म पहिरिके आयल छलाह एम्हर;पूर्वमे सूत्र-वस्त्र तँ पहिरैत नहि छलाह । सूत्र-वस्त्र सँ परिचित तँ ओ मुख्य सिन्धुक बादे भेलाह,विशेषतः वितस्ता तटक बादे सँ ,सेहो ओहि अनासेक द्वारा। वैह सभ सूत्र-वस्त्र कलाक ज्ञाता छल । यद्यपि आब तँ आर्यो एही कलाकें सीखि लेलनि अछि, किन्तु एकर वाणिज्य तँ एखनो ओकरे हाथमे अछि। एहि प्रकारें ओ,अनिवार्य भ' गेल।' मंत्राक्ष कहलनि ।
-'वस्त्रे ? धातु सेहो!'...क्यो कहलक । - हँ भगवन! एखन जे लोहित अयस (ताम्र) पात्रक उपयोग हमसभ कयलहुँ अछि,ईहो तँ ओकरे थिक,वैह सभ एकरो आपूर्ति करैत अछि । एकरा अतिरिक्त मृतिकाक पात्रो तँ वैह सभ अधिक बनबैत अछि, यद्यपि एही कार्यमे आब बहुत रास दासी पुत्रसभ सेहो लागि गेल अछि,लागि रहल अछि। सभ सँ आवश्यक भ'गेल अछि,लवण ।
पहिने आर्य लवणक व्यवहार नहि करैत छलाह,शनैः-शनैः एकर व्यवहार बहुत बढि गेल, आब ई भेजनक अति आवश्यक अंग भ' गेल अछि , एकरो आपूर्ति वैह करैत अछि, ओ तँ आर्य सभक लेल बहुत आवश्यक भ' गेल अछि । आ तें ओकरा ने सब अनावश्यक मारल जाइत अछि आ ने भगाओल जीत अछि ।'
-'आ ई उपद्रव? धेनुहरण?'
-ई तँ यदाकदा होइत अछि,जकरा लेल ओकरा दण्ड देल जाइत अछि ।
इहो बंद भ' जायत,प्रश्न अछि ओकरा मिलाक'रखबाक। ओकरा सभकें ई विश्वास भ' जयबाक चाही जे आर्य ओकर शत्रु नहि ,मित्र छथि।'
-'ई कोना संभव अछि ?' महर्षि श्रुतिधृति पुछ्लनि ।
- ई तँ मिली-जुलकें रहले सँ हित भगवन… आर्योंसभके ओकर हितक बात सोचे पड़तनि,तखने हैत ।'
-'की हित ?'
-'ओकर सभक सुविधाक बात।'
-'कोन सुविधाक बात? आर्यसभ ओकर दासत्व स्वीकार क'लैथि ?'
-क्षमादान भगवन ! हमर ई आशय नहि छल ... आ ई संभवो नहीं अछि।'
-'तखन?'
-'जेना,आर्य ग्रामंचालमे ओकरा गृह-निर्माणक आ अपना लेल स्वतंत्र रूपसँ कृषिक अधिकार भेटय ।'
-'अर्थात समानताक अधिकार ? ई कोन संभव-छैक ? आर्यग्राममे अनार्य कोन घर बना सकैत अछि ? अपना लेल कृषि कराय लागत तँ फेर आर्य सभक लेल के करैत?' हठात महर्षि ऋतुर्वित बाजि उठलाह ।
-'क्षमा दान महर्षि श्रेष्ठ ! मंत्राक्ष कहलनि--किछु ने किछु तँ ऐना करहि पड़त ने जाहिसँ ओकरा सभकें हमरासभक मित्रता पर शंका नहीं रहय,तखने ने ओसभ हमरा लेल कार्य करत?तखने तँ शिल्पक वस्तु सब आपूर्ति करत ?'-एकरा लेल आवश्यक अछि जे ई दासी-पुत्र एहि सभ कार्य कें कराय आ आर्य सभक जीवनकें सुगम बनाबय ।'-ई दासी पुत्र सभ तँ मिश्रित-वर्णक अछि , जखन हम एकरा स्वीकार कइये रहल छी तँ फेर ओकरा सभकें स्वीकार करबामे की आपत्ति अछि ?' ओहो सभ तँ दासत्व स्वीकार कइये नें अछि ?'
-'दासी-पुत्रकें तँ विशःमें रहबाक अधिकार छैके,कृषि अधिकार सेहो छैक। किन्तु शुद्ध अनार्य अनासकें कोन स्वीकार कायल जा सकैत अछि ? ओ सभ तँ शिश्नदेवाः अछि ,अदेवयु अछि, अकर्मण्य अछि । ओकर कोन स्वीकार कायल जा सकैत अछि ?'
-'कियैक? ओकरा सभकें अपन परंपरा रखबाक अधिकाँ नहीं छैक ?
ओकरा ओ सभ कोन छोड़ी सकैत अछि ?'
'ओ सभ नहि छोड़ी अछि? महर्षि श्रुतिधृति पुछलनि --आ हमरा सभ अपन परंपरा छोरि ओकरा सभकें अपना ली?'
- ई तँ कहियो ने कहियो कराही पड़त ,कियैक तँ ओकर सभक संख्यों अधिक अछि ; अपितु ओ सभ हमरा सभक लेल अनिवार्यो बनल जा रहल अछि , किन्तु ई तँ भविष्यक बात थिक ,एखन तँ ओकरा सभकें मात्र विश्वास दिअयबाक अछि जे हमहुँसभ ओकर मित्र थिकहुं, आ मित्रताक संगहि मिली-जुलिकें रहे चाहैत छी । चाहैत छही ओहो सभ,आ तें ओ सभ भागल नहि ,आ ने युद्धे केलक । अपितु हमरा सभक लेल उपयोगी-उपभोग्य वास्तु सब एकत्र करैत रहल ।'
- ई तँ अपन लाभक लेल?'
-'लाभ भानहि ओकर सभक होइत हो… किन्तु हमरो सभक तँ भ' रहल अछि?'
-'वत्स मंत्राक्ष-महिर्षि अरिष्टनेमि पुनः हँसलाह अहाँक धारणा अछि अछि जे मिश्रण अवश्यम्भावी अछि ?'
-'धृष्टताक लेल क्षमायाचना अछि भगवन । मंत्राक्ष विनीत भावसँ कहलनि -हमर ताँ एहने धारणा अछि महर्षि वरेण्य ।'
-एम्हरुका बात तँ अहाँ सभ जानी, आर्य परम्पराक रक्षा करव तँ मूल धर्म थिक ।
किन्तु ओम्हर एहन मिश्रण सम्भव नहि अछि ...।' महर्षि अरिष्टनेमी केह्लनि ।
-'ओम्हर मिश्रण तत्काल संभवो नहि अछि भगवन !' -मंत्राक्ष उतर देलानी ।
-'कियेक ?'
-'एहि लेल जे ओम्हर कृषिक अपेक्षा एखनो पशुपालन आखेटे पर अधिक ध्यान देल जाइत अछि; लोकसभ चर्म धारण करैत अछि अधिक; मिश्रणक प्रशने नहि अछि; मिश्रणक सभटा परिस्तिथि प्रस्तुत अछि स्थितिये परिस्थितिक निर्माण करैत अछि । आ स्थितिक नियंत्रण करैत अछि देश आ काल ...। '
-'देशो-कालक नियन्ता तँ मनुष्ये थिक ।'
-'मनुष्य तँ सर्वोपरि अछिए भगवन !'
-'एही लेल ने मनुष्यकें एही सब बात पर धयान रखबाके चाही ?'
-महिर्षि अरिष्टनेमि केह्लनि -'हमरा सभक यात्रोक तँ सैह उद्देश्य अछि ...मिश्रणक करणे भाषामे सेहो मिश्रण आबि गेल अछि, वितस्ता तटक बादसँ एम्हर मिश्रण बढ़ले जा रहल अछि, किन्तु एहि पर तँ ध्यान रखबाके अछि !'
-'अपराध क्षमा हो भगवन! मंत्राक्ष कहलनि -'महर्षि वरेण्य संभव बिसिर रहल छथि ,चारि -पांच हिमवर्ष पूर्वहि महर्षिक दर्शन करबाक सौभाग्य हमरा प्राप्त भेल अछि,ओतहि सुवास्तु तट पर…।'
-'ओह तँ अहाँ वैह थिकहुँ ? ओहि समय तँ संभव कृष्ण श्मश्रुले छलहुँ?
...अहाँ तँ शब्द पर्यायक सन्धानमे छलहुँ ने निघंटुक लेल?'
-'भगवन महर्षि वरेण्यक अनुमान सत्य अछि । मंत्राक्ष कहलनि -'ओ हमहीं छलहुँ ।'
-हमरो शंका भेल छल । कुम तटवासी महर्षि श्रुतिधृति कहलनि -'हमरों सँ भेंट कयने रहि ।'
'श्मश्रु नहि रहलाक कारण़े ई शंका भेल भगवन । एम्हर किछु लोक कटाब' सेहो लागल अछि,हमहुँ राजकुमार असंगक आग्रह पर कटा ललहुं ।' मंत्राक्ष लज्जित होइत बजलाह । -हँ,एम्हर ई परम्परा चलि रहल अछि । बेस तँ वत्स। अहाँक कार्य तँ बहुत महान अछि । एहि मिश्रण सा हमसभक बहुत रास शब्द छूटल जा रहल अछि आ ओहि स्थान पर नव-नव आबैत जा रहल अछि । निंघटुक की प्रगति अछि ? महर्षि श्रुतिधृति कहलनि ।
-'ओहि बेर तँ हम एही क्रममे हेल्मंदो तट धरि गेल रही, क्रुमु आ गोमती तट भ' क' घूरल रही । बहुत संग्रह भ' गेल अछि । ओकरा कंठस्थ करबाक लेल एकटा शिष्यों भेटि गेल अछि; हुनका कंटस्थ करबा रहल छी ...हमरा पर तँ देवक कोप अछि; कतेक मेधा-यज्ञ कयलहुँ; मंत्र कंठगत रहिए नहि पबैत अछि।'
ई कहि मंत्राक्ष विहुँसलाह । ओहि मुस्कानमे निश्चये अपराध-बोध आ पश्चातापक भावना छल । ओ माथ झुका लेलनि ।
यज्ञ-कुंडक ओहि मद्धिम प्रकाशमे सभगोटे ई देखलक ।
ऋषिश्वाकें नीक लागल मंत्राक्ष ।
शाशवती ऋजिश्वा दिस तकलक ।
ऋषिग्रामक लोककें जेना मंत्राक्षक एकटा नव परिचय भेटि रहल छलै आइ ।
आइधरिक परिचय एकटा निरर्थक व्यक्तिक परिचय छल । जे ने श्रुति अभ्यासे क' सकल आ ने नियमित यज्ञे करैत छथि ।
शैशवकाल सँ ओ एकटा उच्छरिङ्खल रुपमे परिचित रहल छथि । शैशवकालमे एक भयंकर दुर्भिक्षमे जनक आ जननीसँ अनाथ भ' गेलाह, आ तहिये सँ भटकय लगलाह । श्रुति-अभ्यासमे बैसि नहि सकलाह गुरुकुलमे । बैसबो कयल तँ स्मरण नहि रहैत छलनि । भागि-भागि जाइत छलाह ।
भगबाक अभ्यास बनि गेलनि । भागिते रहलाह । अपितु, जखन कखनो गुरुकुलक अन्य ब्रह्मचारी बटुकलोकनि मंत्र-अभ्यासमे लागल रहैत छल, ई निकट आबि अथवा दुरे सँ सामक गायन क, बैसैत छलाह । बटुक लोकनिकें अनाध्याय क' देब' पडै परम्परानुसार । ऋषिसभक क्रुद्ध भेले पर भगैत छलाह ।
' ऋषिसभक धारणा कहियो हुनका प्रति नीक नहि रहल । हुनक प्रशंसा सप्तसैन्धवक महिर्षिलोकनिक मुख सँ सुनिक' सभ चकित रहि गेलाह ।
चकित रहि गेल जे भागितो-भागितो ई एकटा महत्वपूर्ण कार्यमे लागल रहलाह, जाहि दिस हुनकासभक ध्यान नहि छल ।
-'अहाँक ओहि यात्राक बादे सँ ओम्हरो निघंटुक कार्य आरंभ भेल अछि ....अहाँ तँ वत्स, बहुत पैघ सेवा आर्यसभक कयलहुँ अछि, ई तँ महान कार्य अछि । अहाँ तँ अगस्त्य-ऋषिक परम्परामे छी ...।'
सुवास्तु तटवासी वयोवृद्ध महर्षि अरिष्टनेमि प्रसन्न भाव भाव सँ कहलनि ।
मंत्राक्षक एहिसँ पैघ प्रशंसा आरो की भ' सकैत अछि । आ सेहो महर्षि अरिष्टनेमि सन महान महर्षिक मुख सँ । ऋषिग्रामक सभ चकित रहि गेल । मंत्राक्ष महान कार्यमे लागल रहलाह एखनधरि, मात्र आर्य-कार्यमे दत्तचित्त,निरर्थक व्यक्ति मात्र नहि ।
ऋषिग्रामक समस्त ऋषि-महर्षिलोकनिक दृष्टि बदलि गेल मंत्राक्ष प्रति ।
ऋजिश्वा महान गौरवक अनुभव केलक । विहुँसलि आ ताकि देलक मंत्राक्ष दिस । मंत्राक्ष अग्नि-कुण्ड दिस ताकि रहल छलाह निर्विकार भावें ।
ऋषिग्रामक समस्त जनकें प्रसन्नता भेलनि । शाश्वती सेहो ध्यानसँ मंत्राक्षे तकलाक ।
-ई त' -मंत्राक्ष विनय भावें बजलाह--महर्षि वरेण्यक महानता थिक जे एक नगण्यक एतेक विशिष्ट प्रशंसा कायल गेल अछि । हम तँ एकरा आशिर्वादहिक रूपमें स्वीकार करब।'
तखनहि प्रसिद्ध पाकशास्त्री वशिष्ठ भासुर प्रकट भेलाह आ ओ पृषदक प्रस्तुत होयबाक सूचना देलनि ।
भोजनक व्यवस्था आरम्भ भ' गेलैक ।
रात्रि सघन भ' गेल छलैक ।
शास्वती आओर ऋजिश्वा भोजनोपरांत गृहाग्निकुंडक सन्निकट बैसि सोमाश्व मंत्राक्ष प्रतीक्षा क' रहल छलि ।
'सोमाश्व मंत्राक्ष एहन महान काजमे लागल छथि,ई तँ एहि सँ पूर्व ज्ञाते नहि छल… ।' शास्वती बजलि ।
--हमरहु ज्ञात नहि छल,हमहुँ चकित रहि गेलहुँ ।--ऋजिश्वा बाजलि ।
'हमहुँ एखानधरि उच्रिङ्खल मानैत रहियनि । हमर तँ धारणे बदलि गेल ।'
ता मंत्राक्ष आबि गेलाह।
शास्वती उठलि आ गृहग्निकुंड लग एकटा कुशासन आनि राखि देलनि ।
-एकर कोण आवश्यकता छल, हम स्वयं ल'अनितहुँ ,ई आदर-भाव,भगवतीक अतिरिक्त कृपा थिक ।'
मंत्राक्ष ई कहि बैसि गेलाह।
-'मनुष्य कखनहुँ हीन नहि भ' सकैछ'-शास्वती कहलनि गम्भीर भावें ।
-'सभ,सामान रूप सँ एकहि कार्यकें सामान प्रतिभाक संग संपन्न नहि क'सकैत अछि ... ऋषि-पुत्र जाहि कार्यक सम्पादन कयलनि अछि ,ओ श्रुति तथा आर्यक,दुनूक महान सेवा थिक , एही लेल सर्वदा स्मरण कायल जयताह…।' शास्वती कहलनि । ऋजिश्वाकें नीक लगलनि।
-'एही प्रशंसाभावक लेल सर्वदा हम कृतज्ञ रहब… भगवती संभवतः हमर स्मरण कयने छलीह ।' मंत्राक्ष शास्वती दिस तकलनि ।
शास्वती असमंजसमें पड़ि गेलि । ओ ऋजिस्वा दिस तकलक ।
अग्निकुंड सँ प्रकाश-रेखा बहार भ' क' समस्त गृहकें आलोकित क'रहल छल । मात्र मंत्रा,अन्धकार में बौआइत छलाह ।
शास्वती मंत्राक्ष क'बौआब नहि देलक । किछु सोचि बाजलि-दृषद्वीतिक पार सुनलहुँ कृष्णादिक उपद्रव बढि गेल अछि ?'
-'बहुत बाढि गेल अछि । एही लेल राजकुमार असंग बहुत चिंतित छथि
-'चिंतित छथि ? किएक ?' -अकस्मात् दुनु चौकीं उठलि । -'हुनक चिंताक बहुत रास कारण छै,एक तँ राज वितिहोत्री निष्क्रमणमे कत ' चल गेलाह,ई ज्ञात नहि भ' रहल अछि,दोसर,ई ज्ञात नहि भ' रहल अछि ई राज्यच्युति एक षड्यंत्रस सँ सम्भद्ध अछि ...।'
-'षड्यंत्र ?'
-हँ,पूर्वक पुरुजन जे सभ मिलि एक दिन कुरु बनल छलाह ,ओ फेरसँ अपन भिन्न अश्तिवक घोषणा कर'चाहैत छथि,राजकुमार सबसँ पहिने एकरहि शांत करबामे लागल छथि,फेर गविश्ठी युद्धक लेल यमुना पर आक्रमण कर'चाहैत छथि आओर एक चिंताक विषय थिक,राज वितिहोत्रक सन्धान…।'
-'ई निश्चित भ' गेल जे धेनुहरणक कार्य यमुना तटक दस्यु सभ कयने छल ?'
-'धेनुहरण तँ ठीक-ठीक ओ नहि कयने छल ,मुदा धेनु सभ प्रायः ओहि ठाम पहुँची गेल एम्हर किछु ज्ञात भेल, इहो ओहि पुरुलोकनिक कार्य अछि ...।'
-'पुरूलोकनिक ?'
-'आब तँ आर्य प्रायः आर्यक धेनुहरण नहि करैत छथि?' शाश्वती पुछलनि ।
-' इहो एकटा कुचक्रे थिक,एहिमे राजकुमार अतिव्यस्त छथि,यैह कारण थिक जे ओ आइ आबि नहि सकलाह । महर्षि महानुभावक दर्शन करबाक हेतु काल्हि आओताह ।'
मंत्राक्ष उत्तर देलनि आओर शाश्वती दिस तकलनि। हुनका एहि उत्सुकताक तत्काल कोनो अर्थ नहि लगलनि । आ जे लगलनि ताहिसँ प्रसन्नते भेलनि। ओ आई धरि शाश्वातिकें कोनो पुरुषमे कोनो उत्सुकता नहि देखने छलाह आ ओहो राजकुमारक प्रति। आ यैह ओ एम्हर कीछु दिनसँ चाहितो छलाह । ओ मनही-मन दुनूक विवाहक लेल उत्सुक छलाह । शाश्वती अगिला प्रश्न सँ आओर प्रसन्नता भेलनि । मानक एक शंका बहार भ' गेलनि ।
हुनका भ' रहल छलनि जे शाश्वतिक अनुराग भ'सकैत अछि, संग-संग श्रुति अभ्यासक कारणे,वितिहोत्रक प्रति हो ।
-'एकर ई अर्थ भेलैक जे राजकुमार आइ -काल्हि बहुत व्यस्तो छथि आ चिंतितो… ।
-'भगवतीक अनुमान सत्य छनि ।'
-दृषद्वीक कर्मातक आस-पास तँ उपद्रव नहि अछि ?'शाश्वती शंका व्यक्त कयलनि ।
-'नहि भगवती,उपद्रव आओर दक्षिण,यमुना दिस अछि ।'
मंत्राक्षे शाश्वातीक प्रश्न आ चिंता नीक लगलनि । इ चिंता निश्चित रुपें असंगेक प्रति अछि ।
मंत्राक्ष बजलाह-'राजकुमार अवश्ये सभ संकट सँ बहार भ' अओताह,हमहुँ छी आओर सेनानी आटव्यसेहो छथि ... एहि लेल अतिसीघ्रता सँ राजकुमार सभ्य आ समितेयलोकनि सँ सहमति-संग्रह लागल छथि जहि सँ शीघ्रही अभिषेक संपन्न भ'जाइ तखनहि प्रत्यक्ष रूपसँ किछु क'सकैत छथि।
-'एकर अर्थ भेल जे अभिषेक शीघ्रही होयत?'
-'अतिशीघ्र ...काल्हि प्रायः एकरहु निर्णय भइये जयतैक ।'
-'अभिषेकक अवसर पर तँ राज वीतिहोत्र नहि उपस्थित भ' सकताह?'-अंतमे शाश्वती पूछी बैसलि ।
मुदा मंत्राक्ष एहि प्रश्नक सीधा अर्थ लेलनि जे समस्त परिवारकें एहि अवसर पर उपस्थित रहबाक चाही ।
-संधानमे गेल अछि चर,भ'सकैत अछि हमहुँ जाइ…।
-'अहूँ ?'
-'भ' सकैत अछि ...भगवती निश्चिन्त रहथि । राजकुमार असंगक किछुओ अशुभ नहि होयतनि । प्रायः हुनकहि आशीर्वाद देबाक हेतु एखन सप्त्सैन्धवक वरेण्य महर्षिगण उपस्थित भेल छथि । हुनक प्रबल इच्छा छनि जे…।
-'की इच्छा छनि ?'
- जे अभिषेक अवसर पर निष्काषित राज वीतिहोत्र सेहो रहथि आ ओहो पूर्व प्रथा अनुसार मुख्य पुरोहितक रुपमे ।'
-'किन्तु आब तँ ई प्रथा प्रायः बदलि गेल जे कुलपे सेहो मुख्य पुरोहित होथि ?'
-'बदलि गेल अछि,किन्तु राजकुमार असंग चाहैत छथि जे वितिहोत्रकें उपस्थित भेल पर सवर्प्रथम तँ ओ पुनः एकबेर चेष्टा करताह जे समिति अपन निर्णय घुरा लैक आ रजा वितिहोत्रक अभिषेक भ' जाइक ...।
-'की ई संभव छैक ।'
-'कखनहुँ कखनहु संभव होइत छैक ।' जँ संभव नहि भेल तँ मुख्य पुरोहित तँ पूर्व परम्परानुसार भइये सकैत छथि ।
-'एहि सँ लाभ ?'
शाश्वती पुछलनि । मंत्राक्ष हुनका दिस तकलनि। बजलाह-'एना भेल पर सर्व समर्थन तँ भइये जायत,एकरा अतिरिक्त राजकुमार असंगाक मनमें राज वितिहोत्रक प्रति अनुराग छनि,आ चाहैत छथि जे राज वैह रहथि आ ओ हुनक नेतृत्वमे गविष्ठी युद्ध करथि एवं यमुना तटक दस्यु सभ पर आक्रमण क' दास बना लेथि ।
राजा बनबाक लोभ हुनका मनमे नहि छनि,लोभ गविश्ठी युद्धक आ दास बनयबाक,कुरु जन्पदक विस्तारक।'
-'ई तँ महान उद्देश्य छनि हुनक।' शाश्वती कहलनि ।
मंत्राक्षकेँ जेना अवसर प्राप्त भ' गेल होनि, कहलनि -'हुनक तीनू टा उद्देश्य महान छनि…।'
-'तीनू ?'
-प्रथम तँ गविश्ठी-युद्ध कए दस्यु सभसँ धेनुहरणक बदला लेब दोसर,दस्यु सभकें दास बना क'आर्य लोकनिक लेल कृषि एवं शिल्प-विकासक मार्गकें प्रशस्त करब। आ तेसर,यमुना धरि कुरु जनपदक विस्तार करब । राजकुमार तँ असाधारण रूप सँ महान छथि,सबसँ पैघ बात तँ ई अछि जे हुनका दण्ड लोभ नहि छनि… एखनहुँ,सभ्यलोकनि आ समितेयलोकनिककें एहि बातकें मनाब 'में लागल छथि जे आतंरिक कुचक्रक करणहि राज वीतिहोत्र गविश्ठी नहि क' सकलाह,ओ सर्वथा निर्दोष छथि,अतः समिति राज्य्चुति आओर निष्कासनक आदेश घुरा क' पुनः हुनकहि अभिषेक करथि आओर एही लेल एतेक तत्परता सँ हुनका ताकल जाइत छनि…।
मंत्राक्ष एकदममें बाजि शाश्वती दिस प्रतिक्रया बुझबाक हेतु तकलनि । हुनका अनुकूल लगलनि । मंत्राक्ष विदा लेल आ चल गेलाह ।
शाश्वतिक दृष्टि अग्नि-कुंडक ज्योति-शिखा पर छल अवश्य मुदा जेन ओ किछु देखिये नहि रहलि हो ।
ओ देखि रहलि छलि ओहि संध्याकें,जहि दिन प्रथम प्रथम ओ असंगाक हाथकें झटकि देने छलि आओर भागि आयलि छलि । स्मरण अबैत छलनि ओ याचना भरल दृष्टि,जाहिमे पौरुषक महान उतप्त आकांक्षा ताकि रहल छल
.................................................................................................................................................................................................


text:
जेनिफर लरेन्स
जेनिफर श्रेडर लरेन्स (जन्म अगस्त १५, १९९०) एक अमेरिकी अभिनेत्री छी । सन् २०१५ के बाद लरेन्स विश्वके सभसँ बेसी पैसा लेनिहार अभिनेत्री छी आ हुनकाद्वारा अभिनित चलचित्र ५.५ बिलियन अमेरिकी डलर कुल नाफा कमाए चुकल अछि । ओ सन् २०१३ मे टाइम दुनियाक सभसँ प्रभावशाली १०० लोकमे शामिल भेल छल आ सन् २०१६ मे फोर्ब्स सेलिब्रिटी १०० सूचीमे सेहो शामिल भेल छल ।
अपन बाल्यकालक दौरान लरेन्स चर्च नाटक आ विद्यालय साङ्गीतिक कार्यक्रममे भाग लैत छल । १४ वर्ष भेलाक बाद, एक वुद्धिमता सहकर्मी हुनका न्यू योर्कमे पहिचान केलक । तकर तुरन्त बाद ओ लस एन्जलस चलि गेल आ अपन अभिनय करियरक आरम्भ टेलिभिजन कार्यक्रममे आगन्तुक भूमिकाक संग केनए छल । हुनकर पहिल मुख्य भूमिका भेल कार्यक्रम द बिल एङ्गभल शो (२००७-२००९) रहल । सन् २००८ मे गार्डेन पार्टी चलचित्रमे सहायक भूमिका करैत ओ चलचित्र जीवनक आरम्भ केलक । सन् २०१० मे स्वतन्त्र नाटक विन्टर्स बोनमे गरीब बालिकाक भूमिका करि ओ चर्चित भेल छल । सन् २०११ मे एक्स-मेन: फर्स्ट क्लासमे मिस्टिक भूमिकाक लेल हुनका वृहत चर्चा मिलल जे बादोमे ओ ई चलचित्र सृङ्खलामे जारी राखने अछि ।
जीवनी[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
जेनिफर लरेन्सक सम्बन्धमे विकिपिडियाक भातृ योजनासभमे ताकी:


text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
जगदीश प्रसाद मण्डल- पंगु (उपन्यास) धारावाहिक आ दूटा लघुकथा
१
जगदीश प्रसाद मण्डलक
पंगु
उपन्याससँ...
9.
उमेरक चलैत अपन गिरैत दैहिक शक्तिकेँ अँकैत देवचरण हरिचरणक बिआह करब अनिवार्य बुझलैन। अनिवार्यक दू कारण भेलैन, पहिल- अपन आगू बढ़ैत परिवारकेँ अपना आँखिये देखब, जइसँ मनमे तृप्ति जगैत अछि। दोसर कारण मनमे ईहो भेलैन जे ओना हरिचरणकेँ पढ़ाएब-लिखाएबसँ लऽ कऽ ओकर बिआह-दान करब धरिक काज राधाचरणक कर्तव्यक सीमामे अछि मुदा ऊहिगर बेटाकेँ नहि रहनेआतैसंग हरिचरणक जीवनचर्याकेँ देख देवचरणक मनमे ईहो भेलैन जे जेहेन पोता क्रियाशील अछि, ओहने क्रियाशील लड़कीक संग जँ बिआह कए देबै तँ ऐगला पीढ़ीक जीवन-यापन संतोषप्रद हेबे करत। यएह इच्छा ने सभ परिवारमे वृद्धजनक होइ छैन जे अखुनका जे परिवारिक जिनगी अछि ओ दिनानुदिन अगुआइत चलए।
ओना, मिथिलांचलो तँ मिथिलांचले ने छी। जहिना कुशाग्र बुधिक लोक अनुकूल परिस्थिति भेटने नीक-सँ-नीक विद्वता, नीक-सँ-नीक कलाकारिता, नीक-सँ-नीकटेकनोलॉजी आ नीक-सँ-नीक जिनगीक पारखी बनैए तहिना ने नीक-सँ-नीक भोगवादियो आ नीक-सँ-नीक जोगवादियो बनिते अछि। अपना सबहक मिथिला वएह ने छी जे जइ पत्नीकेँ सहयोगी-संगी बुझै छी ओइ पत्नीकेँ परिवारिक कोनो क्रिया-कलापक भार नइ पड़ैन, तँए भानस करैले भनसिया, पानि भरैले पनिभरनी, कपड़ा-लत्तासँ लऽ कऽ घरक निपाइ-पोताइ तक अनके[i] सिरे-हाथे होइ। मुदा से नहि, ओहनो मिथिलांचल तँ अछिए जैठाम बेटा-पुतोहु अपन पाछूसँ अबैत खनदानी परिवारमे पिताक अनुसरण करैत सहयोगी बनि तिल-तिल, कण-कणक अनुभवक अभ्यास करैत तिले-तिल, कणे-कण अबैबला काल्हुक अनुकूल बनबैत अपन भविसकेँ अनुकूलतामे पीअबैत, निर्माण करैत आगू बढ़ैए।
मिथिलांचलक ओइ हिस्सामे देवचरण हरिचरणक बिआह करब मनमे रोपि लेलैन जेतए अपने सन सीमान्त किसान[ii] परिवार हुअए। जइ परिवारक जन-जन अपन भविसक पाछू लगि श्रम-संस्कृतिकेँ अंगीकार करैत श्रमशील-शिलाक क्रमगतिसँ निर्माण-कार्यमे लागल हुअए। ओना, ई इच्छा तँ अपन मनक भेल, मुदा जैठाम बरपक्ष छी तैठाम अपने उपकैर कऽ केना कन्यागतकेँ कहब जे अहाँ अपन कन्याक बिआह हमरा परिवारमे करू। एक तँ अनेरे लोकक मनमे उठत जे जाबे लड़का खोमाह नइ छै ताबे एहेन चर्च किए करै छैथ। तैसंग ईहो तँ अछिए जे मनोनुकूल कन्या नइ रहने एकटा-दूटा कन्यागतकेँ तँ बहटारि सकै छी, मुदा जँ तइसँ बेसीकेँ बहटारए चाहब तँ अनेरे ने सभ कहबे करत जे फल्लॉं लड़काक सिरे तेहेन बौगली[iii] सिया कऽ रखने छैथ जे कन्यागत जँ अपन डीहो-डाबर बेच कऽ लगा देत तैयो ने भरतैन...!
संजोग बनल, हरिचणक बिआह समस्तीपुर जिलाक ओहन गामक किसान परिवारमे भेल, जे परिवार अपन कृषि क्षेत्रकेँ ओहन बिसवासू रूपमे बना कऽ ठाढ़ केने अछि, जइसँ इंजीनियर, डॉक्टर तकक समावेश परिवारेमे होइक सम्भावना बनल अछि। जेहने देवचरण खेतिहर पुतोहु चाहै छला तेहने पुतोहु भेटने अपन सोलह सालक पोताक बिआह सोलह सालक कन्या- परमेसरीक संग केलैन। भुखाएल-दहेजियाएल मन देवचरणकेँ रहबे ने करैन, तँए हरिचरणक बिआहसँ सोल्होअना तृप्ति देवचरणकेँ भेलैन।
समयक अनुकूल तँ राधाचरणक सुधार नहियेँ भेलैन मुदा बेवहारिक रूपमे दूटा महींसिक सेवा करैक भार सिरचढ़ भेने धीरे-धीरे सुधरए लगलैन। सुधार देख देवचरण समयक अनुकूल महींसिक सेवाक संग आरो-आरो काज करैले राधाचरणकेँ चरिया-चरिया चरैबेति बना लेलैन। ओना, उमेर पाबि सेहो राधाचरणक मनमे परिवारक प्रति प्रेम जागल, जइसँ बकलेल-ढहलेल जकाँ जे वौआइत रहै छल तइमे सुधार भेल। ओना, परिवारमे परिवारजनक बीच जे सम्बन्धसूत्र अछि, माने पैछला पीढ़ीक बेटा-भातीज, नाइत-पोतासँ लऽ कऽवर्तमान पीढ़ीक भाए-भौजाइआ तहिना ऐगला पीढ़ीक काका, पिता, बाबा-नाना इत्यादि, सेहो अछिए। जहिना भक्त आ भगवानक बीच अभक्त रूप अछि तहिना ज्ञान आ कर्मक बीच सेहो अछिए। जखने दुनूक बीचक अभक्त रूप मेटा भक्त रूपमे परिणत होइए तखने जिनगीक सार्थकता सफल हुअ लगै छइ। जे हरिचरण आ देवचरणक बीच भेल। ओना, देवचरण किसानी जिनगीक मर्मभेदी रहनौं अपन जिनगीमे पंगु बनल रहला, मुदा अपन पंगुपनक कारणकेँ बुझि देवचरण अपनाकेँ ओही जिनगीमे समावेश करैत परिवारक गाड़ीक जुआकेँ कन्हेठ आगू मुहेँ खिंचते रहला, जइसँ अभावोकेँ कुभाव नहि बुझि सुभाव बना जीवन-बसर करबे केला, जे अपन सभ गुण-शील हरिचरणकेँ दान-दैछनामे दैत ऐ दुनियासँ विदा भेला।
देवचरणकेँ चौदह बर्ख मृत्यु भेना भऽ गेलैन। हरिचरण बतीस-तैंतीस बर्खक भऽ गेल। तीनटा सन्तानो भेलइ। राधारचरण सेहो चारिमपनमे पहुँच गेला। देशमे हरित क्रान्तिक रूपमे नव जागरण भेल। परम्परासँ अबैत कृषि-कार्यमे बदलाउ आएल। जेतए सिंचाइक करीन छल ओ बदैल पम्पसेट आएल। खेत जोतैक जे जनकजीक समैयक तीनबित्ता हर छल ओइक जगहट्रेक्टर आएल। तेतबे नहि, धान कुटैक ढेकी बदलल, चुड़ा कुटैक उक्खैर बदलल, पाथरक जत्ता बदलल, तेल पेड़ैक कौल्हु बदलल इत्यादि-इत्यादि किसान परिवारसँ लोप भेल आ नव-नव तकनीकसँ सिरजल लोहाक इंजिन लोकक हाथमे आएल, जेकर रफ्तार दसगुणासँ लऽ कऽ हजारगुणा धरिक अछि। ओना, जइ गतिये किसानी तकनीक आगूसँ उतरल तइ हिसाबे किसान नहि उतैर सकल मुदा साफे नहियेँ उतरल सेहो नहियेँ कहल जा सकैए। कियो उतरल वा नहि उतरल, चढ़ल वा नहि चढ़ल मुदा हरिचरण, जे बतीस-तैंतीस बर्खक जवान किसानक रूपमे उतरबे कएल। से ओइ भाव-रूपमे उतरल जहिना एक जवान हाथमे बन्दूक उठा अपन मातृभूमिक रक्षार्थ सीमापर माघक शीतलहरीक पाला, जेठक रौद आ भावदक बर्खाक अट्ठा-बज्जर सहैतअपन दायित्वक निर्वहन करै छैथ, तहिना ने जवान किसान सेहो अपन मातृभूमिक सेवार्थ भूख-पियास मेटबैले माघक पाला, जेठक रौद आ भादवक गर्जन-तर्जनकेँ अङ्गेजैत अपन दायित्वक निर्वहन करै छैथ।
हरिचरण अपन तीनू बीघा जमीनकेँ समाजिक रूपमे अदैल-बदैल, रकबाक हिसाबसँ दस कट्ठा घाटा उठबैत अढ़ाइ बीघा खेत एकठाम केलक। अपन जिनगीक सूत्रकेँ पकैड़ चारि इंचबला बोरिंग आ पाँच हॉर्स पावरबला इंजिनक साधन बना अपन फसिल सिंचाइक बेवस्था सेहो केलक। तैसंग अढ़ाइयो बीघा खेतमे ओतेक काज ठाढ़ केलक जइमे भरि दिन दुनू परानी अपन दुनियाँ बुझि अपनाकेँ सोल्होअना समर्पित केलक। तेतबे नहि, अस्पतालक डॉक्टर आ कृषि फार्मक कुशल किसान जकाँ अपन बाल-बच्चाकेँ सेहो देखा-सुनी कराइये रहल अछि। तैसंग सालो भरिक खेतीपर दैत सुअन्न, सुफल आ सुसाग-सब्जीक केतेक जरूरत मनुखकेँ अछि, तहूक उपार्जन कइये रहल अछि।
मिथिलांचलक बीच अपन मिथिला बना फलक नाओंपर खाली आमेक गाछी-कलम नहि, सालो भरिक जे फलक क्रम अछि तइ हिसाबक फल, तहिना ओइ हिसाबक तीमन-तरकारीक संग अन्नो उपजाइये रहल अछि।
अपन साधक जे क्रिया अछि तइमे तँ हरिचरण अपन सफल स्वरूप देख रहल अछि, मुदा आगूक जिनगीकेँ देखैत हरिचरण जखन अपन वृहद् स्वरूप देखए लगैए तखन पंगुपन आगूमे नचिते छइ। ओना, केतबो पंगुपन हरिचरणक आगूमे किए ने नाच करए, मुदा किसानक समाजमे किसान वृन्द कहेबाक अधिकारी तँ अछिए।
q
शब्द संख्या : 935, तिथि : 6 जून 2018
२
जगदीश प्रसाद मण्डल
दूटा लघुकथा
ा
हमरा नीक नहि लगैए
दिल्लीसँ एना रामरतन तीनू परानीकेँ माने रामरतन अपने, पत्नी- गुलाब आ पुत्र- परमेसर आइ सात दिन भेलैन अछि। एक दिन तँ ट्रेनक थकान मेटबैमे बीति गेलैन, तँए ने रामरतन किछु देख पेला आ ने बुझि पेला। मुदा आइ छह दिनसँ माता-पिता सहित पत्नीक लीला देखियो रहल छैथ आ विचारियो रहल छैथ मुदा बाजि किछु ने रहल छैथ। एगारह बजे दिनमे खाइले बैसला तखन पचीस बर्खक पत्नीकेँ देखलैन जे घरक चौकीपर पड़ल-पड़ल भारत-इंग्लैंडक बीच मैच देख रहल छैथ आ पचपन बर्खक माए ओसारपर पीढ़ी बैसा, लोटामे पानि रखि घरमे भोजनकथारी परोसि रहल छैथ...।
गुम्म भेल पीढ़ीपर बैसल रामरतन मने-मन विचारि रहल छला जे एकरा की कहबै, नीक कहबै आकि अधला कहबै? तही बीच थारी नेने सुनयना आबि बेटाक आगूमे रखि ऐ आशामे ठाढ़ भेली जे थारीक वस्तु देख बेटा किछु बजबो करैए आकि शान्तचित्त खाइए। थारीक भोज्य-पदार्थपर रामरतनक मन नहि पहुँच अपन पत्नीक लीला देख तरैस रहैन छेलैन। बेर-बेर मनमे चकभौर उठि रहल छेलैन जे ई केहेन भेल! कहाँ धरि एकरा उचित कहल जा सकैए? पचीस बर्खक लोक ओछाइन धेने रहए आ पचपन बर्खक अधवेशू दौड़-दौड़ काज करए! रामरतनक मन ठमैक गेलैन। किएक तँ भोजन करैसँ पहिनेजँ कोनो बिगड़ल बात मुहसँ निकालब तँ हो-न-हो ओ बात मोनि फोड़ैत धार जकाँ बहए ने लगए। जखने फुटल मनक धार बहत तखने भोजन गड़गट भऽ जाएत। गरगट भेने समुचित रूपमे ने भोजन क्रियान्वित हएत आ ने मनेक तृप्ति भऽसकत। मुदा लगले रामरतनक मनमे ईहो उठए लगलैन जे अनुचितकेँ सोझमे देख चुपचाप रहबोकेँ तँ नीक नहियेँ छी। मुदा नीक केनिहार लग अधला केनिहारक पर पीतो केना फेकल जाए। जखने पीताएल मनक पीत फेकब तँ ओकरा पड़बे ने करत। तोहूमे घरक चौकीपर पत्नी पड़ल छैथ। जखने किछु बोल मुहसँ निकलए लगत कि आरो केबाड़ सरका लेती जे माए-बेटाक बीचक बात छी, ऐमे पुतोहुकेँ कान झॉंपि लेबा चाही...।
असमनजसमे विचारैत रामरतन बजला-
“माए, हमरा ई नीक नइ लगैए।”
रामरतनक बजैक क्रम पत्नीक क्रिया दिस रहैन जे सुनयना नइ बुझि पेली। हिनकर नजैर थारीमे परोसल भोज्य-वस्तुपर अँटकल रहैन। तैबीच ‘हमरा ई नीक नहि लगैए’ सुनि माए बजली-
“बौआ, अपन घरक अन-तीमन केतबो अधला हएत तँ अनका घरसँ नीके हएत।”
माइयक बात सुनि रामरतनक मनमे उठलैन जे ई तँ केकर दिनक पइर भऽ गेल, गोला फकलौं पाकल आमपर आ चलि गेल बगुरपर जे तोड़ि अनलक बगुरक काँट! मनकेँ मारि रामरतन भोजनक बाद तीनू गोरेकेँ एकठाम बैसा अपन बात रखैक विचारमे आगूमे आएल विचारकेँ चौपैत रखि बजला-
“माए, अपन गाम-घरक जे अन-तीमन अछि ओ परदेशक थोड़े हएत। केहेन बढ़ियाँ तरकारीमे बाड़ीक हरदीक रंग रन-रन करैए। शहर-बजारमे ते कँचका ईटाक गरदीमे रंग मिला हरदी बनबैए आ मिरचाइक जगह एसिडमे लोक मिरचाइक गुण तकैए।”
रामरतनक विचारक मोड़ सुनयना नहि बुझि पेली, मुदा अन-तीमनक प्रशंसा तँ सुनबे केली तँए मुस्कियाइत बजली-
“बौआ, हम सभ गाम-घरमे रहैबला छी, मारि-घुसि कऽ एक बेर दिनमे आ एकबेर रातिमे खाइ छी। मुदा तूँ सभ ते शहरूआ-बजरूआ भेलह, दस बेर चाहो पीबैत हेबह आ दस बेर नस्तो-पान तँ करिते हेबह। तँए कम्मे-कम्मे वौस छह, जे किछु घटह से कहिहह।”
बलाएकेँ टारैत रामरतन बजला-
“कोनो आनठाम छी जे खाइमे लाज-धाक हएत। जे घटत से मॉंगि लेब।”
परिवारक काजमे रमल-समल सुनयना किए बात-चीतमे ओझरैतैथ तँए ऐठामसँ ससैर गेली। ओना, काज दिस तँ सुनयना ससैर गेली मुदा कानकेँ कनसोहक बेटापर जगौने रहली। यएह ने भेल सजगता। अहीले ने दुनियाँ हेरान अछि।
रामरतनकेँ भोजनक अप्पन अन्दाज छैन जे कोन समैक भोजन केते मात्रामे करी, ई अन्दाज रामरतनकेँ विद्यार्थीए जीवनसँ रहल छैन। ओना, अपना मिथिलांचलमे एहेन अन्दाज पबैमे थोड़ेक असुविधा जरूर अछि, मुदा से अछि सामुहिक भोज आ अनठामक भोजनमे। किएक तँ शुरूक परोसमे पहिने ओतबे भोज्य-वस्तु परोसल जाइए जइसँ भोजनक शुरूआत हुअए आ पछाइत एका-एकी दर्जनो विन्यास परोसल जाइए। मुदा परिवारमे तँ निमाहले जा सकैए, जैठाम प्रतिदिनक भोजन होइए। रामरतन ईहो अन्दाजि लेलैन जे उचित मात्रामे परोसल गेल अछि। उचित मात्राक अन्दाज रहने रामरतन रसे-रसे भोजनो करए लगला आ रसे-रसे पत्नी आ माइक लीला सेहो देखए लगला। ओना, सुनयना सजग छैथ तँए दोसर काज करितो बेटाक भोजनपर सेहो सजग छेली, तँए कनी हटल रहनौं बीच-बीचमे बजै छेली-
“बौआ, हम केतौ अनतए नइ छी, तूँ असथिरसँ खाह।”
ओना, माइक बात रामरतन अधसुन सुनै छलाकिएक तँ अपने भोजनो जे करै छला तहूपर धियान नइ छेलैन। धियान छेलैन पत्नी आ माइक लीलापर। जखन पत्नी आ माइकेँ फुटा-फुटा देखए लगला तखन पहिल नजैर माएपर गेलैन। माएपर नजैर उठिते रामरतनक मनमे उठलैन जे जहिना माए सदिकाल परिवारक काजमे सटल चलि रहल छैथ तहिना पितो तँ छथिए, तैबीच मोटा-मोटी अपनो सएह छी।मुदा तैबीचमे पत्नीक बेवहार एहेन किए बेदरंग[i] छैन? जखन कि सियान ओहो भऽ गेली तखन सियनपन कहिया औतैन?
लगले रामरतनक मन छिटैक परिवारिक बनाबटपर गेलैन। जइ तरहक अखन अपन परिवारक बनाबट भऽ गेल अछि तइ अनुकूल तँ ओहो ठीके-ठाक छैथ, मुदा..?
‘मुदा’ लग आबि रामरतनक विचार चकभौर लेलकैन। चकभौर लइते विचार छिटकलैन जे दिल्लीक लेल भलेँ पत्नी ठीक छैथ मुदा गाम लेल केना ठीक कहल जाए?पहाड़सँ गिरैत जलधार समतल जमीन होइत समुद्रमे विलीन होइए मुदा मनुखक जिनगीमे किए एकर अभाव भऽ जाइए? जरूर केतौ-ने-केतौ विषम कारण अछि। ई बात सत् जे मनुखक शरीर जलधार जकाँ नहि अछि, मुदा मनुखक ज्ञान-शक्ति तँ जलधारोसँ जलधार अछि माने पानियोँसँ पातर अछि, तखन ओ किए ने सर्व-हिताइ भऽ पबैए? विचारकेँ समेट उसारि रामरतन भोजन केलैन। भोजन केला पछाइत जखन ओछाइनपर आराम करए गेला तखन पत्नीक विचार पुन: जगि गेलैन।ओना, दिनमे सुतैक अभ्यास रामरतनकेँ नहि छैन मुदा विचारमे थाकल मन सुतैले मजबूर केलकैन। विचारमे उलझल मनकेँ ओछाइने धरब नीक होइतो अछि। किएक तँकाजक दौड़मे अधला होइक सम्भावना भइये जाइए, तीनकेँ तेरह आ तेरहकेँ तीनक परेखक बीच मन फँसि जाइए।
ओछाइनपर रामरतनक देह तँ पड़ि रहलैन मुदा मन माता-पितासँ पति-पत्नीक संग परिवारमे दौड़ गेलैन। दौड़ते उठलैन- दुनू बेकतीमाने पति-पत्नी, परिवारक ऐगला सृजक तँ छीहे। तैठाम जँ पैछला पीढ़ीक गुण-धर्मकेँ अङेज नहि लेब, तखन विषम परिस्थितिकेँ सम केना बनाएब? एक दिस भविस अछि तँ दोसर दिस भूतो तँ अछिए, तैबीच तँ अपने सभ ने वर्तमान भेलिऐ।
पत्नीक परिवारपर नजैर पहुँचते रामरतनक मन दुनू परिवारक भूत, वर्तमानआभविसक क्रिया-कलापपर गेलैन। अपन किसान परिवार रहल अछि आ पत्नीक पिता नोकरी करै छैथ जइसँ हुनकर परिवार नोकरिहाराक रूप पकैड़ नेने अछि, जेकर उपज पत्नी छैथ...।
ऐठाम आबि रामरतनक विचारमे सिकुड़न तँ एबे केलैन जे तैसंग फैलाव सेहो एलैन। परिवार छोड़ि गामसँ निकललौं। जहिना पिताक अनुकरण–मरदा-मरदी, काजक–अपने करितौं तहिना माइक अनुकरण तँ पत्नियो करबे करितैथ। मुदा से भेल नहि। लगले रामरतनक मनमे दुनू परिवारक माने नोकरिहाराक आ गामक किसान परिवारक सिकुड़न-फैलावक बीच फँसि गेलैन। मनमे उठलैन- धारक बीच जहिना पानिक घुमाव होइए तहिना तँ परिवारिक काजक बीच सेहो मनक घुमाव होइते अछि। घुमावो केना ने हएत? गामक परिवारमे अनेको दिशा अछि। बेकतीसँ लऽ कऽ परिवार होइत समाज धरि। जइमे परिवारजन अपन समय आ क्षमताक अनुकूल अपनाकेँ पीरो लइए, मुदा नोकरिहाराक तँ से नहि अछि। ओ तँ नोकरीक अनुकूल अपन समय आ शक्तिकेँ ओइ अनुकूल बना लइए। तहूमे नोकरीक काजक बान्हल समय अछि। ओना, कहैले बान्हले अछिमुदा ओ बान्हल-खुजल दुनू अछि। सरकारी काम-काजक संग कारखानाक काज आठ घन्टा बान्हल अछि मुदा कारखानोमे ओभर टाइम आ बिनु कारखानोक परिवार वा अन्य अनेको तरहक काज एहनो तँ अछिए जे नोकरीदाताक अनुकूल करए पड़ैए...।
रामरतन जेतेक विचारक तहमे जाइ छला तेते मनमे ओझरौठ बढ़ल जाइ छेलैन। मुदा मनमे पत्नीक प्रति जे भरास उपैक गेल छेलैन ओ पूर्ववते छेलैन। कछमछ करैत रामरतन घन्टा भरिक पछाइत ओछाइन छोड़िमुँह-कान धोइते छला कि मनमे उठलैन- पत्नी आ माइकेँ एकठाम बैसा गप-सप्प करब नीक नहि हएत। किएक तँ जहिना गुलाबक संग अपन पतिक रूपक सम्बन्ध अछि तहिना माइयोकेँ ते सासु-पुतोहुक सम्बन्ध छैन्हे। तैसंग दुनू माय-पुतक विचारो तँ निर्णित नहियेँ अछि जे एक राय बना बाजब। जइसँ विचारमे भिन्नता एबाक सम्भावना अछि। जँ हम कोनो विचार पत्नीकेँ अनुकरणीय रूप कहबैन आ माइक जँ अनुकरणीयपर सँ धियान हटि अपन बेटा-पुतोहुक सुख-भोग दिस बढ़ि जाइन तखन तँ अनेरे दुनू गोरेक विचारोमे द्वन्द्व शुरू भऽ जाएत, जइसँ जे मनमे अछि, से नहियेँ हएत। तँए नीक हएत जे माएकेँ छोड़ि पत्नियेकेँ किए ने चेतौनी रूपमे कहिऐन...।
रामरतनक मनक विचारमे थीरपन एलैन। तही बीच गुलाब सेहो चाह नेने पहुँचली।
चाह देख रामरतनक मनमे उठलैन जे बिनु चाह पीने जँ गप-सप्प चला देब तँ हो-न-हो क्रोधमे चाहे पीब गड़गट भऽ जाए। तइसँ नीक जे पहिने दू घोंट चाहे पीब ली। चाह पीब रामरतन बजला-
“अहाँ तँ बुझै छी जे परिवार अपन छी, परिवारक सभ कियो अपने छैथ, तैबीच अधबेसू माए जे दौग-दौग काज करै छैथ आ अहाँ बिजली-पंखा तर बैस टी.बी.मे भारत-इंग्लैंडक मैच देखै छी, ई केहेन विचार भेल?”
ओना, अखन तक रामरतनकेँ पत्नीक परख नीक जकाँ नहि आएल छेलैन जे कोन रूपक जीवन-संगिनी छैथ। पति-पत्नीक बीचक जे आजुक परिवेश बनि गेल अछि ओ बहुआयामी बनि गेल अछि, जइसँ किछु-ने-किछु सभ प्रभावित भइये रहल छैथ। मुदा आयामोक तँ अपन ज्वाला होइते छइ।
जहिना रामरतन पत्नीपर शब्द-वाण फेकलैन तहिना गुलाबो शब्द-वाणकेँ रोकैत बजली-
“गाम एलौं हेँ माता-पिताक ऐठाम पहुनाइ करए आकि..?”
पत्नीक विचार सुनि रामरतनक मन क्रोधसँ भभैक उठलैन। बजला-
“अपना जे बुझि पड़ए मुदा हमरा नीक नइ लगैए।”
q
शब्द संख्या : 1458, तिथि : 19 जुलाई 2018
भारीपन भार बनि गेल
जिनगीक आधा उमेर[ii] बीतला पछाइत पचास बर्खक चेतनाननकेँ अपन चेतन-शक्ति बदैल गेलैन। चेतन शक्ति बदलने सोचनो-शक्ति आ क्रियो-शक्ति बदैल गेलैन। जइसँ चेतनानन अपने-आपमे समाहित भऽ गेला।
जेठ मासक बेरुका तीन बजेक समय, दरबज्जापर बैसल चेतनाननक मन अपन जिनगीक समीक्षा करए लगलैन। समीक्षाक दौड़मे विचार फुटलैन-
“भारीपन भार बनि गेल..!”
चेतनाननक मनसँ फुटि कऽ विचार बहरेबे कएल छेलैन कि पत्नी- बुधिवादिनी चाह नेने दरबज्जापर पहुँचली। ओना, सभ दिनक चाह पीबैक अभ्यास चेतनाननकेँ सभ रंगक छैन। माने गरमी मासमे तीन बजे, मध्यमास– आसिन-कातिक आ फागुन–मे अढ़ाइ बजे आ जाड़क मासमे दू बजे बेरुका चाह पीब चेतनानन दोसर उखड़ाहक काजमे लगै छैथ। अभ्यासक हिसाबसँ चाह पीबैक इच्छा समयपर जगिते छेलैन मुदा चाह पीबैसँ पहिने जे बदलल जिनगीक विचारक मथन मनमे उठि गेल छेलैन तइसँ चेतनाननक मन थोड़ेक ओझरा गेल रहैन। माने, चाह पीबैक जेतेक इच्छा आन दिन रहै छेलैन तइमे आइ थोड़ेक कमी आबि गेल छेलैन। चाह पीबैक इच्छा कमने पत्नीसँ गप करैक इच्छा सेहो कमि गेल छेलैन जइसँ आगूमे ठाढ़ पत्नीपर एक नजैर खिरा चुपचाप चाहक गिलास देखए लगला।
ओना, अपन बुइधिक ओकातिये बुधिवादिनीक मनमेविचार जगि गेल छेलैन जे भरिसक पति कोनो चिन्तामे पड़ि गेल छैथ तँए जेहेन मन उछटगर हेबा चाही से नहि छैन। फेर भेलैन जे किए ने पुछिये लिऐन जे मन खसल देखै छी। मुदा फेर भेलैन जे खसलो मनक (गम्भीर रूपमे) तँ अपन-अपन दिशा होइते अछि। माने ई जे एक खसब भेल जे कोनो संकटकेँ दूर करैले ओकर समधानल रस्ता खोजैमे खसैए आ दोसर होइए जे नीक जिनगी पेबा-ले भविसक बाट समधानि कऽ खोजबमे सेहो मन खसबे करैए। लगले बुधिवादिनीकेँ भेलैन जे जखन किछु बाजि नहि रहल छैथ तखन अनेरे मधुमाछी-छत्तामे गोला मारि कटाएब नीक नहि। तँए, अपन जे अखुनका काज अछि पहिने तेकरा मुसताजिसँ कऽ ली। जँ कोनो दुखो-तकलीफ मनमे हेतैन तँ एक्केबेर बिढ़नी जकाँ थोड़े हनहना उठता...।
चाहक गिलास चेतनाननक आगूमे रखि बुधिवादिनी पान आनए ऑंगन विदा भेली। जे काज चेतनाननकेँ सेहो सभ दिनक बुझले छैन।
चाह-पान पीला-खेला पछाइत जहिना चेतनानन अपन जीबनपट खोलए अपन विचारधारा दिस विदा भेलातहिना बुधिवादिनी सेहो अपन जीवनघट पार करए अपना घाट दिस विदा भेली। समुन्नत परिवारक जे घट-घटवारि होइए ओ जहिना चेतनाननकेँ बुझल छैन तहिना बुधिवादिनीकेँ सेहो बुझले छैन। ओ बुझब भेल जे परिवारक सभ जनकेँ अपन-अपन शक्तिक अनुकूल परिवारक क्रिया-कलापमे लागल रहब। जहिना कोनो घरमे अपन-अपन जगहपर वस्तु-जात सैंत कऽ राखल रहैए जइसँ एक-दोसरमे टकराइक सम्भावना नइ रहै छै, तहिना परिवारमे मनुखोक अछिए। जे किछु दिन पूर्व तक चेतनाननक परिवारमे नइ छेलैन मुदा आब से बात नइ रहलैन। आब परिवारक सभ कियो अपन-अपन परिवारिक दायित्व बुझि रहल छैन जइसँ एक-दोसराक बीच अढ़बै-चढ़बैक रस्ता बन्न भऽ गेलैन।
ओना, बुधिवादिनी अँगनाक काज दिस विदा भऽ गेली मुदा पतिक खसल चेहराक रूप देख मनमे विचार जगिये गेल छेलैन जे मन किए मलिन छैन? अर्द्धांगिनी होइक नाते दुनियाँमे जँ कियो लग[iii] छैन तँ ओ हमहीं ने छिऐन। जाधैर हमर सम्बन्ध नहि बनल छल, माता-पिता जीबैत रहथिन ताधैर ओ दुनू गोरे छेलैन, मुदा हुनका दुनूक परोछ भेने आ हमरा एने तँ सम्बन्धमे बदलाव एबे कएल। मुदा जखन मनमे कोनो तरहक परिवारिक उलझन आबि गेल होनि तखन जँ हमरा किछु नहि कहि मने-मन बेथित बनल रहता सेहो तँ नीक नहियेँ भेल। विचार अबिते बुधिवादिनीक मनमे दोसर विचार टपैक पड़लैन। ओ टपकलैन ई जे जँ परिवारिक उलझन नहियेँ रहल होनि, समाजिक वा बेकतीगते कोनो रहल होनि, तखन जँ किछु नहियेँ कहलैन तँ ओ उचिते केलैन।
उचित अनुचितक बीच बुधिवादिनीक विचार समुचित होइते अपन काजमे लगि गेली।
पत्नीकेँ लगसँ हटिते चेतनाननक मनक जेना नि:साँस छुटलैन। नि:साँस छुटिते मनमे उपकलैन जे भने पत्नी लगसँ हटि गेली। लगमे रहितैथ तँ विचारमे बाधा उपस्थित करितैथ।
एकान्त होइते चेतनाननक मन साकांच भऽ सजगलैन। सजगिते अपन बीतल जिनगीपर नजैर निछोह दौड़लैन। की जीवन छल, की सोच-विचार छल आ आइ[iv] की अछि? आब तँ सोझ जीवन देख रहल छी जे दुनियाँमे जेतेक मनुख छैथ ओ सभ ने चाहि रहला अछि जे सोझ जीवन भेटए। मुदा सोझ जीवन-ले सोझ ज्ञानक खगता अछि किने, जेकर प्राप्ति भेला पछातिये ने कियो सुखसँ सुखी बनैत आ अपन स्वतंत्र रूपमे शासनसूत्र अपनबैत जिनगीक धारमे बहए लगैए। ऐठाम शासनसूत्रक माने भेल, जिनका किनको जिनगीमे सफलता भेटल छैन हुनका मनमे ईहो तँ जगिये जाइ छैन जे असफल जिनगी जीनिहारकेँ सही दिशा देखबैत सही बाटपर आनि, कखनो आगूसँ बाँहि पकैड़ आगू मुहेँक विचारक बाट धराबी तँ कखनो खच्चा-खुच्चीमे लसकैत देख पाछूसँ बल लगा आगू मुहेँ ठेलैक परियास सेहो करी। जइसँ जे विचार सूत्र बनैए वएह भेल शासनसूत्र। जखने मनुखक जिनगीमे प्रकाशित मन स्वतंत्र बाटक शासनसूत्र पकैड़ चलए लगैए तखने ओ सफल जिनगीक आनन्दसँ आनन्दित सेहो हेबे करैए। जे चेतनाननकेँ आधा जिनगी बितला पछाइत भेलैन। मुदा आधा जिनगी जे बितल छेलैन ओ सोल्होअना उनटल छेलैन जेकर पछाड़सँ अखनो पछड़िये रहला अछि। अखन धरि जे समाजक बीच मनुखक निर्माण भऽ रहल अछि ओ समाजिक बेवस्थाक अनुकूल भऽ रहल अछि जइमे शासन बेवस्थाक भरपूर प्रभाव सेहो पड़िते अछि। खाएर जे अछिमुदा ई तँ हर जीवनमे अछिए जे परिवारसँ समाज धरि अपन भारीपन[v] बनल रहए। जे चेतनाननकेँ सेहो छेलैन्हे।
कौलेज तकक पढ़ाइ छोड़ला पछाइत चेतनानन स्वतंत्र जिनगी धारण करैक खियालसँ नोकरी दिस नहि तकलैन। ओना, अपनो परिवारिक सम्पैत ओतेक छेलैन्हे जे एक परिवारक जीवन-यापनक कोन बात जे तीनियोँ-चारि परिवारक जीवन-यापन भइये सकैत छल, जँ समुचित ढंगसँ समुचित श्रमक उपयोग करितैथ, मुदा समाजिको परिवेश तँ परिवेश छीहे। एके-दुइये चेतनानन समाजक बीच सेवाक रूपमे बिआह-दान, श्राद्ध-मुड़नक संग पूजा-पाठमे आगू बढ़ए लगला। जइसँ किछु-किछु समाजक बीच जन-मतो आ जन-संघो बनियेँ गेल छेलैन। जखने जनमत, जनसंघ बनत तखने राजसत्ताक शिकारी सभ अपना-अपनीकेँ हथियाबए चाहिते अछि। शुरुहमे तँ चेतनानन अबूझ-अबोध जकाँ छला, तँए एक्के पक्षक बीच पहुँचला मुदा कनी ऑंखि-पाँखि भेने आब दोसरो-तेसरोसँ सम्बन्ध बनबए लगला अछि। जइसँ भीतरे-भीतर भलेँ बहुरूपिया बनि रहल होथि मुदा ऊपरसँ (देखौआ) तँ समाजक अगुआएल लोक भइये गेला किने। जँए अगुएला तँए सबहक बीच पूछ सेहो भेलैन। तहूमे मनुखक पूछ। ओना, जानवरक पूछ भलेँ माछी-मच्छड़ रोमैबला किए ने हुअए मुदा मनुखक पूछ तँ से नहियेँ छी, मनुखक पूछ तँ मनुखकेँ भरियेबे करैए। जखने मनुख अपन भारीपन देखैए तखने ने अपन जिनगीक सफलताक भान ओकरा होइ छइ। जे पबिते मनुख सुरसा (रामायणिक) जकाँ हनुमानसँ दोबर रूप अपन देखैबते अछि।
पचास बर्ख बितला पछाइत चेतनाननक विचारमे जहिना बदलाव एलैन तहिना सोचै-बुझैमे सेहो एलैन जइसँ जीवन पद्धति सेहो बदलिये रहल छेलैन।
ओना, चेतनानन गामक चौकपर साँझ-भोर चाह पीबैक बहन्ने सभ दिन जाइ छैथ जइसँ भरि दिनक गामसँ दुनियाँ तकक उड़न्ती समाचार साँझू पहरकेँ भेट जाइ छैन आ भरि रातिक समाचार भोरमे भेटिये जाइ छैन। समाचारकेँ समाचार जकाँ चेतनानन एकहरफी सुनि लइ छैथमुदाओइपर अपन कोनो टीका-टिप्पणी वा राय-विचार नइ दइ छथिन। तेकर कारण ई अछि जे ओ नीक जकाँ बुझए लगल छैथ जे जहिना रेडियो-अखबारक उड़न्ती समाचारकेँ आरो उड़न्ती आ फुड़न्ती-सुड़न्तीकेँ आरो फुड़न्ती-सुड़न्ती समाचार बना बँटिते अछि। जइसँ ओकर असलियत रूप झँपाइये जाइ छै, तँए टीका-टिप्पणी मात्र बातकेँ बतंगर बनाएब छोड़ि आर किछु ने रहैए। मुदा समाजक धारासँ अपन मुहोँ बन्न कए राखब तँ उचित नहियेँ भेल। जेकरा पुड़बैले चेतनानन चौकक उड़न्ती समाचारक नाँगैर पकैड़ नेङड़ियबैत घटनाकेँ घटित बेकती लग पहुँच अपन विचार रखए लगला अछि।
आइ भोरमे जखन चेतनानन चौकपर पहुँचला कि एक गोरे चाहक गिलास आगू बढ़ा देलकैन। चाह देख चेतनानन बुझि गेला जे भरिसक कोनो काजक भार ऊपर औत। मुदा बिनु कहने मानियोँ लेब तँ उचित नहियेँ हएत। चाहो पीबए लगला आ ऑंखि उठा-उठा ओकरोपर नचबौ लगला जे मुहसँ की निकलै छैन। आधा गिलास चाह जखन चेतनाननक ससैर कऽ पेटमे चलि गेलैन तखन राधारमण बाजल-
“चेतन भाय, अहाँसँ एकटा भारी काज अछि..!”
काज तँ काज भेल, मुदा ‘भारी काज’ की भेल? बिनु बुझने चेतनानन बजला-
“काज तँ काज भेलओ भारी की हएत?”
राधारमणक मन मानि गेलैन जे काज हेबे करत। बाजल-
“भाय साहैब, इण्टरमे बेटा फेल भऽ गेल हेन, दिन-राति घरमे पेटकान लाधि कनैत रहैए, तीनियेँ दिनमे मरैमान भऽ गेलअछि ने किछु खाइए आ ने पीबैए। से कनी यूनिवर्सिटीक काज सल्टिया दिअ।”
चेतनानन-
“बच्चा पढ़ैमे केहेन अछि?”
राधारमण-
“हाइ स्कूलमे सब दिन फस्ट करैत रहल। मैट्रिकमे सेहो सत्तैर प्रतिशतसँ बेसीए नम्बर आएल छेलइ।”
राधारमणक बात सुनि चेतनानन बजला-
“अच्छा..!”
मदनानन सेहो चाहेक दोकानपर छल। चेतनाननक मुहसँ ‘अच्छा’ सुनि अपन नम्बर लगबैत बाजल-
“चेतन भाय, हाइ कोर्टक काज हमरो बजैर गेल अछि।”
चेतनानन पुछलखिन-
“की?”
मदनानन-
“दुनू भैयारीमे जमीनक विवाद अछि, डिस्ट्रिक कोर्टमे केस चलै छल, एकतरफा जजमेन्ट भऽ गेल, सैह...।”
गप्पक क्रममे चेतनानन ‘अच्छा’ तँ कहि देलखिन मुदा जखन चाहक दोकानसँ घरमुहाँ भेला तखन आइ धरिक जिनगी चेतनाननक नजैरपर नचलैन। अपन पैछला पचास सालक जिनगी ओहन दिशाहीन भऽ गेल जे टुटि-टुटि खसि-खसि ओतेक नीचाँ खसि पड़ल जे ओकरा सम्हारि कऽ आजुक सीमापर आनब कठिन भऽ गेल अछि।कहुना-कहुना अपन जिनगीकेँ समयक पटरीपर चढ़ा चलबए चाहै छी, सएह ने पार लगि रहल अछि। तैठाम अनकर काज सम्हारब तँ आरो जपाल भइये जाएत। अपना दिस जखन तकै छी तखन बुझि पड़ैए जे ओतेक अधला वृत्तियो आ विचारो अपना अपन जीवनक गाड़ी दौड़ेलौं जे नर्कक अट्ठाइसो भोगक अधिकारी बनि गेल छी, तेकरा पुराएब आ कि..?
घरपर पहुँचते चेतनाननक नजैर बुधिवादिनीपर पड़लैन। ओना, बुधिवादिनियोँ चेतनेननक रस्ता तकै छेली। नजैर पड़ि चेतनानन बजला-
“भारीपन भार बनि गेल अछि।”
अपने बोझक तर दबाएल पतिक बात सुनि बुधिवादिनी किछु ने बजली।
q
शब्द संख्या : 1471, तिथि : 21 जुलाई 2018
[i]बेदराक रंग माने बालपन-रंग
[ii]साए बर्खक आधारपर
[iii]नजदीक
[iv]पचास बर्खक पछातिक
[v]गुरुआइ वा गुरुत्व
ऐ रचनापर अपन मंतव्य editorial.staff.videha@gmail.com पर पठाउ।


text:
Mithila... Janakpur Aur Nepal
[ मिथिला जनकपुर आओर नेपाल ]
हेलो मिथिला के एकटा पाठक फोन कएने छलाह. हुनकर कहनाय छलन्हि जे मिथिलाक एहि ब्लॉग मे दु ठामक जानकारी जरूर होबाक चाही... जनकपुर आओर सीतामढ़ीक. हम कहलिएन्हि बेस एकरा बारे मे हम जरूर लिखब. त शुरू करय छी जनकपुर सं. जनकपुर नेपाल मे अछि. ओना दुनु ठाम जाए के सौभाग्य मिलल अछि. मुदा जनकपुर गेलाह बीस साल सं बेसि भेल. सीतामढ़ी गेलाह सेहो आठ-नौ साल भs गेल. सीतामढ़ी केर बारे मे अगिला बेर लिखब. जनकपुर मे हमर जान-पहचान के कइटा लोक रहय छथिन्ह. जनकपुर आओर एकर आसपास कइटा रिश्तेदारी अछि. सभ के अपन-अपन बिजनेस छन्हि. पहिने हुनका सभ सं मिलय लेल... शुभ काज मे शामिल होए लेल जाइ छलहुं. हमर बुआजी... चचेरी बहिन सेहो एम्हरे रहय छथिन्ह. हमर ननिहाल... मामा गाम सेहो नेपाल मे अछि... रौटहट जिला. नेपालक पूर्व प्रधानमंत्री कोइराला के गृह जिला अछि रौटहट.
जनकपुर कहल जाए त सीता माता लs क दुनिया भर मे प्रसिद्ध अछि. सीता जी के माता जानकी के नाम लं सेहो जानल जाइ छनि. जनकपुर राजा जनक विदेह के राजधानी छल. राजा जनक के पुत्री छलीह माता जानकी. बचपन मे माता जानकी शिवजी के विशाल धनुष के उठा लेने जकरा बाद राजा जनक प्रतिज्ञा कएने छलाह जे... जे वीर एहि धनुष के उठा लेताह सीता जी के विआह हुनके संग होएत. एहि लेल स्वयंवर भेल. कइटा वीर राजकुमार... चक्रवर्ती राजा एहि धनुष के उठाबय के बात त छोडु कनिओ टसकाओ नहिं सकलाह. एहि स्वयंवर मे अयोध्या के राजकुमार दशरथ नंदन रामचन्द्र जी आओर लक्ष्मण जी सेहो अपन गुरु विश्वामित्र के संग आएल छलाह. जखन राजा जनक देखलथिन्ह जे शिवजी के धनुष के केओ गोटे टसकाओ नहिं पा रहल छथिन्ह त ओ निराश भs कहय लगलाह जे लगैत अछि ई धरती वीर सं खाली भs गेल अछि. पराक्रमी लोग आब नहिं रहल. एहि बात पर मुस्कुराइत श्री रामचन्द्रजी उठैत छथिन्ह आ धनुष के उठा लैत छथिन्ह. हुनका धनुष उठाबैते चारु कात खुशी के लहर फैलि जाइत अछि. रामजी धनुष के उठएबे नहिं करय छथिन्ह प्रत्यंचा... डोरि चढ़ाबय लगैत छथिन्ह जाहि सं शिवजी के ओ धनुष टूटि जाइत अछि. धनुष के तीन टा टुकड़ा भs जाइत अछि. एकटा स्वर्ग चलि जाइत अछि... एकटा पाताल चलि जाइत अछि... जकर उपर पृथ्वी पर धनुष सागर पोखरि अछि. तेसर टुकड़ा जाहि ठाम गिरय ओ धनुषधाम के नाम सं जानल जाइत अछि. ओ जगह एहिठाम सं करीब 40 किलोमीटर दूर अछि. धनुष टूटला सं राजा जनक के प्रतिज्ञा पूरा होइ छन्हि आ ओ अपन जानकी जी के हाथ अयोध्या केर राजकुमार श्री रामचन्द्र जी के दs विआह करा दैत छथिन्ह. सीता माता के विआह के दिन अगहन शुक्ल पंचमी के एहिठाम विआह पंचमी मनाएल जाइत अछि. एकटा बड़का मेला लगैत अछि. दुनिया भर सं हजारों लोक आबय छथिन्ह. एकर संग एहिठाम रामनवमी ...चैत्र शुक्ल नवमी आओर जानकी नवमी... बैशाख शुक्ल नवमी के सेहो भारी मेला लगैत अछि.
एहि ठाम भगवान राम आओर माता जानकी के भव्य मंदिर अछि. एहिठामक जानकी मंदिर के बारे मे कहल जाइत अछि जे एकरा भारत के ठीकमगढ़ के महारानी 1911 मे बनौले छलखिन्ह. एहि मंदिर मे माता सीता... रामजी के संग भरत... शत्रुघ्न जीक मूर्ति सेहो छनि. बड़ा भव्य मंदिर बनल अछि. मन के असीम शांति मिलैत अछि एहिठाम. एहिठाम अएला के बाद कतोहुं आओर जाए के मन नहिं करैत अछि. मंदिरक ऊपरका मंजिल सं जनकपुर शहर के झलक देखि सकय छी.
लोक सभ के एहिठाम देखय वाला स्थान मे जानकी मंदिर... राम मंदिर... संकटमोचन मंदिर... रामसीता विआह मंडप... धनुषसागर अछि. राम मंदिर मे रामनवमी के भारी भीड़ जुटैत अछि. ई मंदिर 1882 मे बनाएल गेल छल. एहि मंदिर के बगल मे अछि धनुषसागर. जनकपुर मे एहन कइटा पोखरि अछि जकर एहिठामक लोक के अनुसार धार्मिक महत्व अछि. जनकपुर मे जानकी मंदिर के बाद देखय वाला स्थान मे रामजानकी विआह मंडप भव्य स्थल अछि. नेपाली स्टाइल मे एकर निर्माण कएल गेल अछि. शीशा के बनल एहि मंडपस्थल सं बाहर के दृश्य बड़ नीक लगैत अछि. जानकी मंदिर के पास बनल एहि मंडप के बारे मे कहल जाएत अछि जे एहिठाम रामजी आओर सीताजी के विआह भेल छलन्हि.
जनकपुर आबय वाला लोक सभ संकटमोचन मंदिर सेहो जरूर जाए छथिन्ह. कहल जाइत अछि जे एहिठाम माथा टेकला सं लोक के सभ दुख संकट दूर भs जाइत अछि. जनकपुर आबय वाला लोक सभ एहिठाम जनकपुर सं जयनगर तक चलय वाला लोकल ट्रेन के सेहो देखय छथिन्ह. ओना ई ट्रेन बड़ धीरे चलैत अछि. बैसल- बैसल मन परेशान भs जाइत. हम एक बेर एहि सं जयनगर सं जनकपुर गेलहुं तं चारि घंटा लागल रहय. जखन कि जयनगर सं जनकपुर सिर्फ 29 किलोमीटर दूर अछि. ट्रेन से पहिने अहां साइकिल सं जनकपुर पहुंच सकय छी. जनकपुर अहां जयनगर के अलावा मधवापुर...मटिहानी...जलेश्वर आओर... सीतामढ़ी काकरभिट्टा दs क सेहो जा सकय छी. जयनगर त आब सीधा पटना... दिल्ली ... कोलकाता सं जुड़ि गेल अछि. ताहि जनकपुर जाए मे कोनो दिक्कत नहिं होएत जयनगर स्टेशन सं जनकपुर के ट्रेन मिलि जाइत.
1 comment:


text:
भेनिस
उत्तरी ईटालीक पूर्व दक्षिण तटमे रहल भेनिस, पानीमे रहल सुन्दर शहर छी । १ सय २० टा छोट द्विपके आपसमे जोइड ४ सयसँ बेसी पुल आ नहरसभ रहल अछि | ग्रेन्ड क्यानलमे आ रियाल्टो ब्रिज(पुल) कऽ नीचा आकर्षक गोन्डोला पर्यटकके आकषिर्त करैत अछि । मुरानो द्विप नै देखल तक भेनिसक यात्रा अधुरै रहल मान्यता रहल अछि ।
विषय सूचीसभ
इतिहास[सम्पादन करी]
एड्रियाटिक समुद्रक उत्तरपश्चिमी छेउमे रहल कच्छ अर्थात् जलाशयक बीचमे भेनिस अवस्थित अछि आ ई १२० टा टापुसभक संगालो छी । नजदिकक समुद्रमे जा मिल नदीसभके तहन गहिर नैभेल समुद्री किनारामे निक पाँगो माटो जम्मा करैत अछि । ज्वारभाटा आ करेन्टक उतारचढावके कारण बनल बगरसभ ५१ किलोमिटर लाम्बा आ १४ किलोमिटर जहन चौडाईक एकटा शान्त कच्छ बनाएल अछि । समुद्रदिश बहव तीनटा साँघुरो घाटीसँ एक मिटर उच्च ज्वारभाटा जाएत अछि माने डुङ्गासभ सेहो आवतजावत करै सकैत अछि ।
ई सहरक प्रमुख भागसभक सुरुवात पाँच सँ सातम शताब्दीक बीचदिश भेल होए परत कहै विद्वान्सभ पत्ता लगाने छल । उत्तरसँ आएल फिरन्तेसभक ओइरो लागे लगल ओसभ मुख्य भूमिमे बसोबास कैर रहल जनसमुदायके आगो लवैके साथै लुटपाट मच्चाउवे लगल । ई लुटपाट मच्चावासभ आवैएसे पहिल नै लोगसभ भागे लगल अनि पुग्न कठिन तर सुरक्षित कच्छ टापुसभमे शरण लेलक ।
पुरान भेटिएल कागजातसभ देखाएअनुसार पहिल निर्माणकार्य माटोमे गाडेल काठमे एक दोसर सँग गाँसिएल अछि मसिना हाँगा वा नर्कटक जगमे बनाइएल छल ,पछा जा भेनिसवासीसभके हजारौ काठक थाकउपर पथर घरसभ बनावै लगल । ई क्रम निरन्तर बढ्त जाँएत ई शहरक केन्द्रमे परिणत भेल रिआल्टो जहिन कच्छ टापुसभ अक्सर जलमग्न होएत छल, ई टापुसभसँ पानी हटा जमिन विस्तार करै पुराना प्रणाली अपनावे परै छल । त्यसकारण, बासिन्दासभ डुङ्गा प्रयोग करै नहरसभ खन अनि अझ राम्रा निर्माण थलोसभ बना ती टापुसभके मजबुत पार । पुलसँ ओहोरदोहोर कैर सकल नहरसभ, जहाँ पदयात्रीसभ चले सकेत ओ नै रास्ता बनल ।[१]


text:
पटना। बाढ़ बिजली घर क दोसर फेज क दोसर यूनिट स सेहो बिजली उत्पादन शुरू भ गेल। बाढ़ बिजलीघर क जनसंपर्क अधिकारी, विश्वनाथ चंदन कहला जे ‘स्टेज-2 क यूनिट पांच कए सिंक्रोनाइज्ड क देल गेल अछि। एकरा पूर्वी ग्रिड स जोड़ल गेल अछि । 31 मार्च तक एहि स बिजली क विधिवत उत्पादन शुरू करबाक लक्ष्य अछि। खुशीक समाद जे पहिल फेज क काज सेहो आब एनटीपीसी करत। सरकार रूसी कंपनी स एकर निर्माण क जिम्मेदारी ल लेलक अछि आ ओकर जमानत राशि सेहो जब्त क लेलक अछि। उल्लेखनीय अछि जे उक्त रूसी कंपनी एहि काज कए करबा मे सक्षम नहि भ रहल छल आ नाजायज राशिक मांग क रहल छल। सरकार आखिरकार एकर निर्माणक जिम्मा एनटीपीसी कए सौंप देलक अछि आ एनटीपीसी एकर निर्माण आब भेल क मदद स करत। ज्ञात हो जे दोसर फेजक काम भेल क रहल अछि। जेकर पहिल यूनिट पिछला साल शुरु भ गेल छल आ दोसर यूनिट सेहो आब चालू भ गेल। रविदिन स्टेज दू क यूनिट 5 कए सफलतापूर्वक सिंक्रोनाइज्ड क देल गेल। एकरा पूर्वी ग्रिड स जोड़ल गेल अछि। एकर बिजली बिहार कए एक माह क बाद भेटब शुरु भ जायत। एखन एकर व्यावसायिक उत्पादन शुरु नहि भेल अछि। एहि ठाम स ओडिशा, झारखंड सिक्किम कउ सेहो बिजली भेटत। हालांकि एनटीपीसी छह माह क अंतराल पर एकटा यूनिट कए चालू करबाक समय सीमा तय केने अछि। एहन मे आगू सेहो काज प्रगति पर अछि। दोसर यूनिट क क्षमता 660 मेगावाट अछि। एहि यूनिट मे बिहार कए 65 फीसदी हिस्सेदारी अछि । बिहार कए 429 मेगावाट बिजली भेटत । पिछला साल 15 नवम्बर कए यूनिट संख्या चारि स उत्पादन शुरू भेल छल । ओहि ठाम स सेहो बिहार कए एतबे बिजली भेट रहल अछि। एहि प्रकार स बाढ़ बिजलीघर क स्टेज-2 स बिहार कए 851 मेगावाट बिजली भेटत। एहि समय बाढ़ बिजलीघर स बंगाल, ओडिशा, झारखंड आ सिक्किम कए बिजली आवंटित अछि। पहिने एहि मे बंगाल सेहो शामिल छल। बंगाल स्टेज-2 मे अपन कोटा लेबा स मना क देने अछि । जाहि स बिहार कए बंगाल वाला हिस्सा सेहो भेटल।
केकरा केतबा बिजली
राज्य स्टेज-1 स्टेज-2
(मेगावाट) (मेगावाट)
बिहार 523 660
झारखंड 202 80
ओडिशा 418 166
प. बंगाल 502 199
सिक्किम 38 17
अनावंटित 297 198
(स्टेज-2 क बंगाल क 199 मेगावाट बिजली बिहार कए)
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मिथिलाक संस्कृति पावन, पुनीत एवं पवित्र रहल अछि । अनेकों प्रकारक पवित्र उत्सवक संगम रहल अछि मिथिलांचल । मिथिला मे उत्सव मनेबाक विधि-विधान एवं वर्णन मिथिलाक पावन संस्कृति कें अनुपम श्रेष्ठताक परिचायक रहल अछि । “मधुश्रावणी” मिथिलाक ब्याहता भगिनीक पावन एवं पवित्र पाबैनक रूप मे एहि भूमिक आध्यात्मिक गौरव कें श्रेष्ठता प्रदान करैत अछि । अपन सुहागक रक्षा हेतु एवं अखंड सुहागबर्द्धनक निमित्त कठोर साधनाक माध्यम सँ विधि रचित लेखनी वा विधानक मान्यता कें बदलवाक सामर्थ्य वस्तुतः “मधुश्रावणी” सदृश पाबैनक गौरव-गाथाक मूल आधार थिक । मधुश्रावणी मनेबाक प्रचलन एवं कथाक संदर्भक ज्ञान सँ हमरालोकैन अवगत होई, आवश्यक बुझि उपलब्ध जानकारीक आधार पर कथा-संदर्भक निवेदन कऽ रहलौं अछि ।
मधुश्रावणी केर कथा एक नव ब्याहता युवतीक सुहाग-रक्षार्थ तथा कयल गेल कठोर व्रत आओर उपासनाक कथा थिक । कथा मे वर्णित अछि – एक राजा अपन पुत्रक दीर्घ आयुक रक्षा हेतु साधारण ग्रामीण ब्राह्मण युवती सँ वैवाहिक संबंध स्थापित करबाक निर्णय कयलनि । राजाक पुत्रक जन्मकुंडली मे सर्प-दंशक योग छल जाहि कारणें राजा सदिखन चिंतित रहैत छलाह । आचार्य एवं ज्योतिषक परामर्श छल जे एहि बालकक विवाह ओहि युवती सँ कराओल जेबाक चाही, जिनक सुहागक रेखा अखंड हो । विवाह सम्पन्न भेल । विवाह सम्पन्न भेला उपरांत विधि रचित विधान (जाहि मे सर्प-दंशक योग छल) कें पलटबाक हेतु कठोर व्रत व उपासनाक माध्यमें युवकक प्राण रक्षाक निमित्त साध्वी-स्वरूपा पत्नि अपन पतिक सेवा मे समर्पित भऽ नाग देवताक पूजा-अराधना मे तल्लीन रहैत छलीह । श्रावणक पंचमी सँ पन्द्रह दिनक उपरांत श्रावणक तृतीया के सर्प-दंशक योग छल एवं तृतीया कें ओहि बालकक मृत्यु सर्प- दंश सँ हयब निश्चित छल । परन्तु पतिक प्राण रक्षा हेतु पत्नि, कठोर व्रत एवं साधना करैत नित्य रात्रि समय धृतयुक्त दीप तैयार कय पतिक सिरहानाक समीप स्थापित करैत छलीह तथा नाग-देवताक पूजा-अर्चना करैत दीर्घ आयुक प्रार्थना सेहो करैत छलीह । पतिक आयुबर्द्धनक व्रत-परंपराक प्रति सम्पूर्ण समर्पणक कठोर साधना देखि नाग देवता अन्ततः प्रसन्न होइत छथि एवं युवतीक पातिव्रत धर्मक प्रति समर्पित निष्ठा सँ अभिभूत होइत वरदान स्वरूप पतिक प्राणदान वापस करैत विधाता द्वारा रचित रचना कें मिथ्या साबित करैत छथि । सारांशतः उपर्युक्त कथा एहि पवित्र पाबैनक मुख्य महात्म्य अछि ।
पूर्व एवं वर्तमान समय मे मधुश्रावणीक समय ब्याहता भगिनी सुन्दर परिधान सँ सुसज्जित होइत (सासुर सँ पठाएल गेल वस्त्र, श्रृंगारिक वस्तुजात आदि) सुन्दर डाली मे अनेकों प्रकारक सुगंधित पुष्प सँ श्रृंगार कय संगी-बहिनपाक संग समूहबद्ध होइत गीतनाद करैत फूल लोढ़बाक हेतु गामक देवस्थान मे एकत्रित होइत छथि । मधुश्रावणी मनेबाक दरम्यान एहि दिव्य दृश्यक अवलोकन हेतु वा उत्सवक रमणीयताक प्रतीक्षा स्वर्गक देवी-देवतागण सेहो करैत रहैत छथि । पन्द्रह दिनक कठोर व्रत पालन करैत आह्लाद व अनुरागपूर्वक एहि पाबैनक मधुर झांखी मिथिलांचलक गाम-गाम मे देखबाक ललक वस्तुतः भाग्यशाली व्यक्तिये कें प्राप्त होइत छन्हि । तैं हमरालोकैन नमन एवं वंदन करी एहि पवित्र पाबैन “मधुश्रावणी” कें जे मिथिलाक सामाजिक व सांस्कृतिक स्वरूप कें सदैव सँ त्याग आओर समर्पणक माध्यमें गौरवान्वित करैत आबि रहल अछि ।


text:
पटना। राज्य सरकार सरकारी मदरसा आओर वित्तरहित विद्यालय मे पढ़निहारि छात्रा कए सेहो साइकिल खरीदबा लेल 2500 टका देत। शिक्षक पात्रता परीक्षा क संदर्भ मे क्षेत्रीय शिक्षा उपनिदेशक, जिला शिक्षा पदाधिकारी आ जिला शिक्षा अधीक्षक क संयुक्त बैठक 9 जून कए आहूत कैल गेल अछि जाहि मे हुनका जिला मे आवेदन पत्र क संख्या क आकलन करि वितरण केंद्र आ काउंटर क आवश्यक संख्या निर्धारित करि केंद्र क सूची अपन संग अनबा लेल कहल गेल अछि। जनता दरबार क बाद पत्रकार क समक्ष उक्त घोषणा करैत मानव संसाधन विकास विभाग क प्रधान सचिव अंजनी कुमार सिंह कहला जे आवेदन पत्र क वितरण आ ओकर प्राप्ति संग-संग नहि कैल जाएत। पहिने निर्धारित अवधि तक आवेदन पत्र वितरित कैल जाएत, उम्मीदवार निर्धारित अवधि तक भरि कए आवेदन कए ओहि केंद्र पर जमा करताह, जतए स ओ लेने छलाह।
मुख्य पृष्ठ समाचार मदरसा आ वित्तरहित स्कूल क छात्रा कए भेटत साइकिल


text:
प्रसिद्ध वेमपल्ली शरीफक जन्म आन्ध्र प्रदेशक कडापा जिलामे भेल छल।
जयलक्ष्मी पोपुरी, निजाम कॉलेज, ओस्मानिया विश्वविद्यालयमे अध्यापन।
तेलुगुसँ अंग्रेजी अनुवाद जयलक्ष्मी पोपुरी
गजेन्द्र ठाकुर (अंग्रेजीसँ मैथिली अनुवाद)।
जुम्मा
हमर अम्मीक निर्दोष मुखमंदल अबैत अछि हमर आँखिक सोझाँ, चाहे आँखि बन्द रहए वा खुजल रहए। ओहि मुखक डर हमर विचलित करैत अछि। एखनो हुनकर डराएल कहल बोल हमर कानमे बजैत रहए-ए। ई दिन रहए जुम्माक जाहि दिन मक्का मस्जिदक बीचमे बम विस्फोट भेल रहए। सभ दिस कोलाहल, टी.वी. चैनल सभपर घबराहटिक संग हल्ला, पाथरक बरखा, आदंक आ खुनाहनि।
हम काजमे व्यस्त छलहुँ जखन फोन बाजल। फोन उठेलहुँ तँ दोसर दिस अम्मी छलीह..हुनकर फोन ओहि समय नीक आ सहज लागल।
एहिसँ पहिने कि हम “अम्मी..” कहितहुँ ओ चिन्तित स्वरेँ “हमर बाउ...!” कहलन्हि।
“की अहाँकेँ ई बुझल छल...?” हम पुछलियन्हि।
“हँ एखन तुरत्ते हमरा ई पता चलल..अहाँ सतर्क रहब! ...लागै-ए अहाँ आइ मस्जिद नहि गेल रही हमर बाउ।” हम हुनका डरसँ सर्द अवाजमे बजैत सुनलहुँ।
जिनगीमे पहिल बेर हमर मस्जिद नहि जएबासँ ओ प्रसन्न भेल छलीह। ई विचार हमरा दुख पहुँचेलक। की हमर अम्मी ई गप बाजि रहल छलीह? ई ओ छथि जे हमरासँ ई पूछि रहल छथि? ई हमर अम्मी छथि जे एहि तरहँ डरलि छथि? हमर मस्तिष्क विचारक विस्फोटसँ भरि गेल आ स्मृतिक बाढ़िमे बहए लागल।
हमर अम्मीकेँ जुम्माक नवाज आस्थाक दृष्टिसँ नीक लगैत छलन्हि। ओ कोनो चीजक अवहेलना कऽ सकैत रहथि मुदा जुम्माक दिन नमाजक नहि, से ओ हमरा सभकेँ ओहि दिन घरमे नहि रहए दैत रहथि। अब्बा सेहो हुनकर दामससँ नहि बचि पाबथि जे ओ घरपर रहबाक प्रयास करथि। हुनकर सन डीलडौल बलाकेँ सेहो हाथमे टोपी लए मस्जिद चुपचाप जाए पड़न्हि।
हमरा सभक घरमे काजसँ दूर भागए बला, आलसी बच्चा, शिकारी हम आ हमर अब्बा हरदम मस्जिद नहि जएबा लेल बहन्नाक ताकिमे रहैत छल। हमर अब्बा भोरेसँ छाती तनैत कहैत रहैत छलाह जे आइ जुम्मा अछि से कोनो हालतिमे मस्जिद जएबाके अछि। मुदा जखने समय लग अबैत रहए हुनकर बहन्ना शुरू- “ अरे! अखने कादोमे हम खसि पड़लहुँ...” हमर अम्मी लग कोनो रस्ता नहि बचन्हि। जे से, तखन ओ हमरा सेहो मस्जिद नहि पठा सकैत छलीह...हमरा नहबैत, हमर कपड़ा धोबैत, ओ कोना कऽ सकितथि? तैयो ओ हाथमे छड़ी लेने आँगन आबथि, हमरापर गुम्हरैत, हमर पुष्ट पिटान करैत आ हमरा अँगनामे कपड़ा जकाँ टँगैत। से हम ई चोट खएबासँ नीक बुझैत रही नमाजे पढ़ब। हमर आलसपना मस्जिद पहुँचिते अकाशमे उड़ि जाइत रहए।
एक बेर ओतए पहुँचिते हम दोसर बच्चा सभ संग मिझरा जाइत रही आ सभटा नीक वरदानक लेल प्रार्थना करैत रही- जेना हमर अब्बा लग खूब पाइ होन्हि, हमर अम्मीक स्वास्थ्य नीक भऽ जान्हि, हमर पढ़ाईमे मोन लागए आ की की।
हमर अम्मा बुझाबथि- “हमरा सभकेँ मस्जिद मात्र वरदान प्राप्त करबाक लेल नहि जएबाक चाही, हमर बाउ..हमरा सभकेँ नमाज पढ़बाक चाही...अल्लामे आस्था हेबाक चाही। ओएह छथि जे हमर सभ कल्याण देखैत छथि”।
जखन दोसर हुनका हमर उपराग देन्हि जे हम नमाज काल आस्ते-आस्ते गप करैत रहै छी तँ ओ हमरा आस्तेसँ दबाड़ि बाजथि- “हमर बाउ, प्रार्थनाक काल बजबासँ अपनाकेँ रोकू...कमसँ कम मस्तिष्कमे दोसर तरहक विचारकेँ अएबासँ रोकू। बगलमे बम किएक ने फाटय तैयो सर्वदा अपन मस्तिष्ककेँ अल्लापर केन्द्रित राखू...”। हुनका ओहि दिन एहि गपक अन्देशा नहि रहन्हि जे एक दिन ठीकेमे मस्जिदमे बम फाटत। से आश्चर्य नहि जे ओ एतेक आत्मविश्वाससँ बाजि रहल छलीह। आब जखन ठीकेमे बम विस्फोट भेल अछि, हुनका ई अनुभव भऽ रहल छन्हि जे कतेक भयावह ई भऽ सकैत अछि।
हम हुनकर वेदनाकेँ नहि देखि पाबि रहल छी। ओ डरायलि छलीह। ओ नमाजसँ डरायल छलीह। ओ अल्लासँ सेहो डरायल छलीह।
“अम्मी...”। हम उद्यत भऽ कहलहुँ।
“हमर बेटा...”। ओ दोसर कातसँ बजलीह। “अहाँ आइ मस्जिद नहि गेलहुँ, नहि ने, हमर बाउ”? ओ फेरसँ कहलीह।
हमर हृदय डूमि रहल रहए। शब्द हमर संग छोड़ि रहल रहए। हमर कंठ सूखि रहल रहए। हम घुटनक अनुभव कएलहुँ। विचार ज्वारि जकाँ हमरा भीतर उठि रहल छल। हमरा लागल जे क्यो हमरा ठेलि कए सोखिं कए भूतमे लऽ जाऽ रहल अछि।
२
जुम्माक दिन मस्जिदसँ घुरलाक बाद हम सभटा घटनाक आवृत्ति अम्मी लग करैत छलहुँ। हम नमाजक एकटा छोट संस्करण हुनका लगमे करैत छलहुँ। हमरा प्रार्थना पढ़ैत देखि ओ हमरा आलिंगन मे लऽ चुम्मा लैत छलीह, “अल्ला हरदम अहाँक रक्षा करताह, हमर बाउ...”। ओ हमरा आशीर्वाद दैत रहथि। तखन हम निर्णय कएलहुँ जे जओँ हमरा कोनो ज्ञानप्राण अछि तँ हमरा कोनो नमाज नहि छोड़बाक चाही। सभ जुम्माकेँ ओ नमाजक महत्वपर बाजथि आ मस्जिद जएबापर जोड़ देथि। आन चीजक अतिरिक्त ओ एहि गपक विषयमे बाजथि जे कुरान अही दिन बनाओल गेल रहए, कि मनुक्ख अपन कर्मक लेल अही दिन उत्तर दैत अछि आ जे विश्व जीवन रहित जे कहियो होएत तँ सेहो अही दिन होएत।
हमर माथ, छोट रहितो, ई गप बुझि गेल जे जुम्मा किएक मुसलमान लेल पवित्र अछि।
सभ बच्चा जुम्मा दिन साँझ धरि स्कूलमे रहैत छलाह, मात्र हम दुपहरियाक बादे स्कूल छोड़ि दैत छलहुँ, मस्जिद जएबाक बहन्ने झोरा झुलबैत घर घुरैत छलहुँ। हमर अम्मी शिक्षकसँ परामर्श कए केने छलीह।
दोसर छात्र सभ हमरा एतेक शीघ्र घर जाइत देखि ईर्ष्या करैत छलाह। ओ हमरा भाग्यशाली बुझैत छलाह आ अपनो मुस्लिम होएबाक मनोरथ करैत छलाह।
हुनकर ईर्ष्यालु मुख देखि हम भीतरे-भीतर हँसैत रही। हम खुशी-खुशी घर घुरैत रही जेना हाथीक सवारी कएने होइ।
हमर अम्मी ओहि महत्वपूर्ण उपस्थितिक लेल हमरा तैयार करैत रहथि-गरम पानिसँ नहबैत रहथि, हमर आँखिमे काजर लगबैत रहथि, हमर केशक लटकेँ टोपीक नीचाँ समेटि कए राखथि। हम सभ दिन तँ हाफ पैंटमे रहैत छलहुँ मुदा ओहि दिन उजरा कुरता पैजामामे चमकैत छलहुँ।
दोसर स्त्रीगण हमरा देखि अपन हाथ हमर मुखक चारू दिस जोरसँ घुमाबथि आ कोनो दुष्टात्माकेँ भगाबथि आ कहथि, “जखन जुम्मा अबैत अछि अहाँ जुम्माक सभटा चक लए अबिते ने छी”!!
अहाँ जुम्माक साँझमे ई खुशी सभ घरमे देखि सकैत छी, दरगाह केर फ्रेम कएल चित्रक सोझाँमे जड़ैत लैम्प, अगरबतीक सुगन्धी वायुमे हेलैत; अपन माथ झँपने स्त्रीगण घरक भीतर-बाहर होइत; आ नारिकेलक दाम दोकानक खिड़कीपर बढ़ैत। दरगाह केर फ्रेम कएल चित्र पर नारिकेल चढ़ेबाक विधक वर्णन एतए अहाँ नहि छोड़ि सकैत छियैक।
किएक तँ हमर अब्बाकेँ अर्पण विधक ज्ञान नहि छलन्हि से ओ हजरतकेँ छओटका रस्तासँ घर अनैत रहथि। हमर अम्मी ई सिखबाक लेल हुनकर पछोर धेने अबैत रहथि।
“अहाँकेँ ई अन्तरो नहि बुझल अछि कलमा..आकि गुसुल...हमरा अहाँसँ निकाह करेबाक लेल अपन अम्मी-अब्बाकेँ दोषी बनाबए पड़त...कियो अहाँसँ नीक हुनका सभकेँ नहि भेटलन्हि, अहाँसँ हमर बियाह (निकाह) करेलथि। आब बच्चो सभ अहींक रस्ता पकड़लथि ...” ओ हुनकासँ एहि तरहेँ विवादपर उतरि जाथि।
“ अहाँ ..घरक...ई उत्पीड़न हमरा लेल असह्य भऽ गेल अछि..”। पजरैत, ओ मस्जिद जाइत रहथि लाल-पीयर होइत हजरतकेँ घर अनबा लए।
हजरत नारिकेलक अर्पण विध पूरा करबाक बाद अपन मुँह आ पएर धोकए आ अपन दाढ़ीमे ककबा फेरि बाहरमे खाटपर बैसैत रहथि। एहि बीच हमर अम्मी फोड़ल नारिकेलक गुद्दा निकालि ओकर कैक भाग कए ओहिमे चिन्नी मिलाबथि। ओ तखन एहि मिश्रणकेँ बाहर हातामे जमा भेल सभ गोटेमे बाँटथि। ओ अन्तमे हमरा लेल राखल दू-तीन टा टुकड़ी लेने हमरा लग आबथि।
हम शिकाइत करियन्हि, “ इएह हमरा लेल बचल अछि? “हमरा सभकेँ अल्लाकेँ अर्पित कएल वस्तु नहि खएबाक चाही, हमर बेटा..हम दोसरामे एकरा बाँटी तैयो जओँ हमरा सभ लेल किछु नहि बचए”। ओ हमरा शान्त करथि।
हुनकर मीठ बोल हमरा मोनसँ नारिकेलक पर्याप्त हिस्सा नहि भेटबाक निराशाकेँ खतम कए दैत छल। बादमे हमर पिता आ हजरत साँझमे अबेर धरि बैसि गप करैत रहथि। अपन वस्त्र बदलि सामान्य वस्त्रमे हम, अपना संगी सभक संग पड़ोसक एकटा निर्माण स्थलपर बालूक ढेरपर खेलाय लेल चलि जाइत रही।
ई सभ सोचि हमर आँखिमे नोरक इनार बनि गेल...
“हमर पुत्र, अहाँ किएक नहि बाजि रहल छी? की भेल? हम डरक अनुभव कऽ रहल छी...बाजू...” हमर अम्मी पुछैत रहलीह। ओना तँ हैदराबाद एनाइ तीन बरख भऽ गेल मुदा एको दिन हम नमाज नहि पढ़लहुँ। असमयक पारीमे काज करबा अनन्तर हम ईहो बिसरि गेलहुँ जे नमाज पढ़नाइ की छियैक। “अम्मी..” हम उत्तर लेल शब्द तकैत बजलहुँ। “अम्मी, हम कहिया हैदराबादमे नमाज पढ़बाक लेल मस्जिद जाइत छी जे अहाँ एतेक चिन्तित भऽ रहल छी”? हम पुछलहुँ।
हम मोन पाड़लहुँ ओहि दिनकेँ जखन ओ हैदराबाद आएल रहथि कारण हम कहैत रहियन्हि जे हम हुनका हैदराबाद नगर देखेबन्हि। मुदा हैदराबाद आबि अपन विरोध देखबैत ओ बजलथि, “हम कतहु जाए नहि चाहैत छी...हमरापर किएक पाइ खर्च कऽ रहल छी”? हम हुनकर मोनक गप बुझैत रही। ओ हमरापर बोझ नहि बनए चाहथि, मुदा हम हुनकर विरोधपर ध्यान नहि देलहुँ। हमर जोर देलापर ओ एक बेर अएलीह। हम हुनकर हाथ पकड़ि रस्ता पार करबामे मदति करियन्हि। एक बेर खैरताबादक लग सड़क पार करबा काल हुनकर आँखि नोरसँ आर्द्र भऽ गेलन्हि।
“अहाँ कतए जन्म लेलहुँ...कतए अहाँ बढ़लहुँ...अहाँ कतेक टा भऽ गेलहुँ? अहाँ एहि पैघ नगरमे कोना रहैत छी? अहाँ बहुत पैघ भऽ गेलहुँ... ओ बड़ाई करैत कानए लगलीह।
अहाँ जखन बच्चा रही तखन हम अहाँकेँ नानीगाम बससँ लऽ गेल रही। हम अहाँक हाथ कसि कऽ पकड़ने रही कि अहाँ कतहु हेराऽ ने जाइ। आब अहाँ एतेक पैघ भऽ गेलहुँ जे हमर हाथ पकड़ि बसपर चढ़बामे मदति करी”। ई कहैत ओ नोरक द्वारे ठहरि गेलीह। ओ खखसलीह, “खुस...खुस...” परिश्रमसँ अपन श्वास वापस अनलन्हि।
ओ जखन भूतकेँ मोन पाड़ि रहल छलीह हम हुनका सान्त्वना देलियन्हि आ हुनकर नोर पोछलियन्हि।
“अम्मी...हम एतए जीबाक इच्छासँ अएलहुँ। हम साहस केलहुँ आ कतेक रास कठिन क्षणकेँ सहन कएलहुँ। जखन दुखित रही, हम अपनेसँ दबाइ लए ले जाइ आ संगमे तखनो प्रयत्न करी।, ई सभ अम्मी...ई सभ अहाँक आशीर्वादसँ भेल, आकि नहि? एहि नगरमे अपना कहि कऽ संबोधित करए बला हमर क्यो नहि अछि, तखनो हम एतए बिना असगर रहबाक अनुभूतिक रहैत छी”। अपन आँखिक नोर पोछि कऽ ओ हमरा आशीर्वाद दैत कहलन्हि, “दीर्घायु रहू हमर पुत्र”।
समस्याक आरम्भ तकर बाद भेल।
“सभ जुम्मा..जुम्मा...अहाँ नमाज पढ़ए छी हमर बाउ”? ओ पुछलन्हि।
“नहि माँ। कहू ने, कखन हमरा पलखति भेटैत अछि”?
“अहाँकेँ कहियो समय नहि भेटत, मुदा अहाँकेँ करए पड़त, एकरा छोड़बाक कोनो गुन्जाइश नहि अछि। मुस्लिमक रूपमे जन्म लेबाक कारण अहाँकेँ, कमसँ कम सप्ताहमे एक दिन समय निकालए पड़त”, ओ कहलन्हि।
आगाँ कहलन्हि, “धनिक आ गरीब नमाजक काल संग अबैत अछि। ओ सभ कान्हमे कान्ह मिलाए नमाज पढ़ैत छथि। ओहि दिन ई बेशी गुणक संग अबैत अछि। एक बेर हरेलापर अहाँ ओ आशीष कहि घुरा नहि सकैत छी। ताहि द्वारे धनिक आ एहनो जो लाखमे रुपैयाक लेनदेन करैत छथि, अपन व्यवसायकेँ एक कात राखि नमाज पढ़ैत छथि। दोकानदार सभ सेहो अपन व्यवसाय बन्न कऽ दैत छथि बिना ई सोचने जे कतेक घाटा हुनका एहिसँ हेतन्हि। संगहि ओ गरीब सभ जे प्रतिदिनक खेनाइक जोगार नहि कऽ पबैत छथि, सेहो नमाज पढ़ैत छथि”।
हमरा डर छल जे हमर माँ ओएह पुरान खिस्सा फेरसँ तँ नहि शुरू कऽ देतीह। विषय बदलि कऽ हम कहलियन्हि, “की अहाँकेँ बुझल अछि जे एतए निजाम नवाब द्वारा निर्मित एकटा पैघ मक्का मस्जिद अछि...”?
“एहन अछि की? हमरा अहाँ ओतए नहि लऽ चलब”? ओ उत्साहसँ बजलीह।
“जखन अहाँ ओतए पहुँचब तँ हमरा नमाज पढ़बा ले अहाँ नहि ने कहब”। हम विनयपूर्वक प्रार्थना कएलियन्हि।
“हमर बाउ...अहाँ ई की कहैत छी...हम अहाँकेँ ई सुझाव अहाँक अपन भलाइ लेल दैत छी”।
“ठीक छैक..चलू चली”! हम सभ ओतएसँ बस द्वारा सोझे मस्जिद गेलहुँ। ओ चारमीनार दिस देखलन्हि जे मस्जिदक मीनारसँ बेशी पैघ रहए।
“अम्मी ओ छी चारमीनार। हम पहिने ओतए चली..आकि मस्जिद”? हम पुछलियन्हि।
“ओतए चारमीनारमे की अछि हमर बाउ”?
“ओतए किछु नहि अछि...कोनो दिशामे देखू एके रंग लागत। मुदा अहाँ ऊपर चढ़ि सकैत छी। ओतएसँ अहाँ मक्का मस्जिद स्पष्ट रूपमे देखि सकैत छी...आब देरी भऽ गेल अछि। हम चारमीनार बादमे देखि सकैत छी...अखन तँ हमरा सभ मस्जिद देखी”। ओ स्वीकृति देलन्हि।
मस्जिदक भीतरमे शान्ति रहए। शान्तिक साम्राज्य छल। ई शीतल, सुखकारी आ विस्तृत रहए। आगन्तुकक आबाजाही बेशी रहए। अम्मी भीतर जएबामे संकोच कऽ रहल छलीह कारण स्त्रीगण सामान्यतः मस्जिदमे नहि प्रवेश करैत छथि। मुदा ओ किछु बुरकाधारी स्त्रीगणकेँ ओतए देखि ओम्हर बढ़ि गेलीह।
अपन साड़ी (नूआ) ओरकेँ माथपर लैत ओ बजलीह, “हमहूँ अपन बुरका आनि लैतहुँ ने”? घरसँ चलैत काल ओ एहि लेल कहने रहथि मुदा ई हम रही जे हुनका एकरा पहिरएसँ रोकने रही। अपन काजपर हुनका लेल एकरा छोड़नाइ सम्भव नहि छलन्हि मुदा हम एहि नव स्थानपर हुनका एहि झंझटसँ मुक्ति देमए चाहैत रही। मुदा अपन सम्प्रदायक स्त्रीगण बीचमे बिना बुरका पहिरने ओ अपनाकेँ बिना चामक अनुभव कऽ रहल छलीह। जखन हम हुनका स्तंभित आ थरथराइत चलैत देखलियन्हि तखन हम हुनका बुरका नहि पहिरए देबाक लेल लज्जित अनुभव कएलहुँ। तैयो अपन रक्षा करैत हम कहलियन्हि, “हम कोना ई बुझितहुँ अम्मी जे हमर सभकेँ मस्जिद घुमबाक ब्योँत लागत”।
ओ किछु नहि बजलीह।
“एहिसँ कोनो अन्तर नहि पड़ैत अछि...आऊ”। हम बादमे ई कहि हुनका भीतर लऽ गेलहुँ। ओ हमर संग अएलीह। हम सभ अपन चप्पल कातमे रखलहुँ जाहिसँ बादमे ओकरा लेबामे आसानी होअए। कतेक गोटे मस्जिदक सीढ़ीयेपर आलती-पालथी मारि कए बैसल रहथि। परबाक संग खेलाइत किछु गोटे ओकरा दाना खुआ रहल रहथि। किछु परबा उड़ि गेल आ किछु आन घुरि कए उतरल। किचु परबा पानिक चभच्चाक कातमे बैसि कऽ एम्हर-ओम्हर ताकि रहल रहए, एकटा आह्लादकारी दृश्य। अम्मी हुनकाँ आश्चर्यित भऽ देखलन्हि। बादमे ओ हमर पाछाँ अएलीह जखन हम सीढ़ीक ऊपर प्लेटफॉर्मपर पहुँचलहुँ।
प्लेटफॉर्मकेँ चारू दिस देखैत ओ चिकरि कए बजलीह, “हमर बाउ, एक बेरमे कतेक गोटे एतए बैसि कऽ नमाज पढ़ि सकैत छथि”?
“हमरा नहि बुझल अछि अम्मी...कैक हजार हमरा लागए-ए। रमजानक दिनमे लोक चारमीनार धरि बैसि कऽ नमाज पढ़ैत छथि”। हम उत्तर देलियन्हि। “हँ, ई टी.वी. मे देखबैत अछि” अम्मी प्रत्युत्तर देलन्हि। ओ एकरा नीकसँ चीन्हि गेल रहथि, हम अपनामे सोचलहुँ। चारू कात देखाऽ कऽ अन्तिममे हम हुनका मस्जिदक पाछाँ लऽ गेलहुँ। पथारक फलक चिड़ैक मलसँ मैल भेल रहए। परबा सभ देबालक छिद्रमे खोप बनेने रहए।
ओ मीनारक देबालकेँ छूबि आ आँखिसँ श्रद्धापूर्वक सटा कऽ अति प्रसन्न भऽ गेलीह।
“एतए नमाज पढ़ब पवित्र गप अछि, हमर बाउ”, ओ कहलन्हि। हमराएहि बेर कोनो अति सम्वेदना नहि भेल।
“हँ। ठीके, हम एतए कमसँ कम एक बेर नमाज अवश्य पढ़ब”। हम अपनाकेँ कहलहुँ।
हम जतए रहैत छी मक्का मस्जिद ओतएसँ बड्ड दूर अछि। जुम्मा आ छुट्टीक दिन बससँ एतए अएनाइ
बड्ड दुर्गम अछि। तैयो, अगिला
बेर हम एतहि नमाज पढ़बाक प्रण कएलहुँ।
“हम अगिला सप्ताह् एतए आबि नमाज पढ़ब अम्मी”, हम कहलियन्हि। ओ प्रफुल्लित अनुभव कएलन्हि आ हमरा दिस आवेशसँ देखलन्हि।
“एहि सभ ठाम नमाज पढ़बामे अपनाकेँ धन्य बुझबाक चाही”, ओ कहलन्हि।
“अहाँक अब्बा ओतेक दूर रहैत छथि, ओ की नमाज पढ़बाक लेल एतए आबि सकैत छथि? अहाँ अही नगरमे छी..एतए नमाज पढ़ू”, ओ कहलन्हि। “नहि मात्र एतए, जतए कतहु पुरान मस्जिद होए ततए नमाज पढ़ू। कतेक प्रसिद्ध लोक एतए नमाज पढ़ने होएताह। एहि सभ ठाम नमाज पढ़लाक बाद कोनो घुरए केर गप नहि अबैछ। अल्ला अहाँकेँ निकेना रखताह”।
हम मस्जिदमे एना ठाढ़ रही जेना जादूक असरि होए। हम हुनकर गप सुनलहुँ, कान पाथि कऽ। बादमे, बाहर निकललाक बाद हम सभ किछु बिसरि गेलहुँ। अपन मस्जिद जएबाक प्रतिज्ञाकेँ सेहो हम कात राखि देलहुँ। ओही संध्यामे हम अम्मीकेँ बस-स्टैण्डपर छोड़लहुँ। तकर बादा दू टा जुम्मा बीतल, मुदा से एना बीतल जेना ओ कोनो जुम्मा नहि छल। आब बम विस्फोटक एहि समाचारक बाद हम जुम्मासँ भयभीत छी।
“अम्मी...अहाँकेँ ईहो बुझल अछि जे कोन मस्जिदमे बम फूटल छल”? हम फोनपर पुछलियन्हि।
“कोनमे हमर बाउ”? ओ उत्सुक भऽ पुछलन्हि।
“अहाँ एक बेर हैदराबाद आएल रही, मोन पाड़ू? हम नञि अहाँकेँ एकटा मस्जिदमे लऽ गेल रही...मक्का मस्जिद...पैघ सन? ओतहि, ओही मस्जिदमे...खुनाहनि ओही मस्जिदमे अम्मी...खसैत लहाश.. अहाँ कहने रही जे कियो जे ओतए नमाज पढ़त, धन्य होएत...ओही मस्जिदमे अम्मी”। हम कहलियन्हि। “छोट बच्चा सभ...ओकर सभक देह खोनमे लेपटाएल...खून सँ भीजल परबा सभ सेहो मरल...”।
नोर अनियन्त्रित दुखमे बहए लागल। हम बाथरूम लग नोर पोछबाक लेल गेलहुँ। हुनक हृदय हमर काननि देखि फाटए लगलन्हि। ओ सेहो कानए लगलीह। हम आगाँ कहलहुँ, “अम्मी, नहि कानू...अब्बाकेँ होएतन्हि जे हमरा किछु भऽ गेल अछि...हुनका कहियन्हि जे हम नीकेना छी”।
कनैत ओ हमरा पुछलन्हि, “फोन नहि राखब हमर बाउ”।
“जल्दी अम्मी, कहू”।
“अहाँ चलि आउ...गाम चलि आउ...हमर गप सुनू”।
“हमरा किछु नहि भेल अछि अम्मी”।
“बाहर नहि जाएब..हमर बाउ”।
“ठीक छैक अम्मी”।
“ओहि मस्जिदमे नहि जाएब, हमर बाउ”।
हमर हृदय फटबा लेल फेर तैयार अछि। हम हुनका ई आश्वासन दैत जे ओहि मस्जिदक लगो कोनोठाम हम नहि जाएब, फोन रखलहुँ।
मुदा विचारक आगम बढ़ैत रहल। कतेक विभिन्नता! कतेक परिवर्तन काल्हिसँ! ई हमर अम्मी छथि जे एना बाजि रहल छथि? ई ओ छथि जे हमरा ई बाजि रहल छथि जे मस्जिदक लगो कोनोठाम नहि जाऊ? अल्ला कोनो आन भऽ गेल छथि अपन बच्चाक प्रेमक आगाँ? अपन खूनक आगाँ अल्ला अस्वादु भऽ गेलथि? नमाज विरोधक योग्य भऽ गेल? अल्ला माफी दिअ! क्षमा करू! आन जुम्माकेँ कोनो खुनाहनि नहि हो..औज बिल्लाही..मिनाशैतान...निर्राजीम.. बिस्मिल्लाह इर्रहमा निर्रहीम...!
(ओहि सभ अम्मीजानकेँ समर्पित जिनका मक्का मस्जिदक बाद अपनाकेँ हमर अम्मी जकाँ परिवर्तित होमए पड़लन्हि...लेखक)


text:
केदारनाथ चौधरी जन्म 3 जनवरी 1936 ई नेहरा, जिला दरभंगामे। 1958 ई.मे अर्थशास्त्रमे स्नातकोत्तर, 1959 ई.मे लॉ। 1969 ई.मे कैलिफोर्निया वि.वि.सँ अर्थस्थास्त्र मे स्नातकोत्तर, 1971 ई.मे सानफ्रांसिस्को वि.वि.सँ एम.बी.ए., 1978मे भारत आगमन। 1981-86क बीच तेहरान आ प्रैंकफुर्तमे। फेर बम्बई पुने होइत 2000सँ लहेरियासरायमे निवास। मैथिली फिल्म ममता गाबय गीतक मदनमोहन दास आ उदयभानु सिंहक संग सह निर्माता।तीन टा उपन्यास 2004मे चमेली रानी, 2006मे करार, 2008 मे माहुर।
केदारनाथ चौधरी
जन्म 3 जनवरी 1936 ई नेहरा, जिला दरभंगामे। 1958 ई.मे अर्थशास्त्रमे स्नातकोत्तर, 1959 ई.मे लॉ। 1969 ई.मे कैलिफोर्निया वि.वि.सँ अर्थस्थास्त्र मे स्नातकोत्तर, 1971 ई.मे सानफ्रांसिस्को वि.वि.सँ एम.बी.ए., 1978मे भारत आगमन। 1981-86क बीच तेहरान आ प्रैंकफुर्तमे। फेर बम्बई पुने होइत 2000सँ लहेरियासरायमे निवास। मैथिली फिल्म ममता गाबय गीतक मदनमोहन दास आ उदयभानु सिंहक संग सह निर्माता।तीन टा उपन्यास 2004मे चमेली रानी, 2006मे करार, 2008 मे माहुर।
माहुर
..1..
दृ”आह! भैया आबि गेला। हाथ मे पोटरी छनि। अबस्से ओहि मे ‘मीट’, अरे! नहि माता दुर्गाक परसाद हेतनि!“
रंजना बाजलि छलीह। ओ दौड़ैत आंगन सँ बाहर एलीह। हुनका भाइजीक हाथ मे ठीके पोटरी छलनि जाहि मे ‘मीट’ रहैक। भाइजी अपन हाथक पोटरी रंजनाक हाथ मे देब’ चाहलनि। फेर, ने जानि हुनका की मोन पड़लनि जे अपन पोटरी बला हाथ क¢ँ पाछाँ घीचि लेलनि। ओ बूत बनि ठार भ’ गेला। भाइजीक ठोर मे कंपन होब’ लगलनि, आँखि सँ ढबढब नोर बह’ लगलनि आ हुनक समग्र शरीर थर-थर काँपए लगलनि।
भाइजी अर्थात आकाश सँ हुनक एकमात्रा छोट बहिन रंजना हुनका सँ बारह बर्खक छोट छलथिन जे आब पन्द्रहम मे पयर रखने छलीह। ओ सलवार-कुर्ती पहिरने छलीह। हाथ मे चूड़ीक स्थान पर घड़ी बान्हल छलनि। पुछू किएक? रंजना विधवा छलीह।
पछिला आषाढ़ मे रंजनाक विवाह कमीशन प्राप्त सेकेण्ड लेफ्टिनेन्ट भास्कर चौधरी सँ भेल रहनि। एक महिनाक अवकाश समाप्त भेला पर भास्कर चैधरी अपन ड्यूटी पर कश्मीर पहुँचल छला। ओतहि आतंकवादीक संग मुठभेर मे शहीद भ’ गेलाह। रंजना विधवा भ’ गेलीह।
आकाश लगक शहर दरिभंगाक एक बैंक मे कार्यरत रहथि। ओ गामहि सँ स्कूटर पर बैंक जाथि आ आबथि। अष्टमी रहैक आ बैंक दशहराक छुट्टी मे बन्द छलै। गामेक दुर्गा स्थान मे बलिप्रदान कएल छागरक भड़ाक माँउस पुजेगरीक आदेश सँ बिकाइत छलै। ओही ठाम सँ आकाश एक किलो ‘मीट’ आ की परसाद जे कहियौ कीनि क’ अनने रहथि।
सम्प्रति जे दृश्य उपस्थित भेल छलै ओहि मे आकाश हाथ मे मीटक पोटरी टंगने थरथराइत ठार रहथि। हुनका आँखि सँ दहो-बहो नोर बहि रहल छलनि। हुनक पत्नी, पांच बर्खक बेटी सुजाता, माता-पिता सभ कियो ढलानक एक कात
ठार डबडबाएल आँखिए देखैत चुपचाप आकाश दिस ताकि रहल छलथिन। रंजना ठीक आकाशक सामने छलीह। हुनक बाल सुलभ सदृश मुख-मंडल पर बड़ी टा प्रश्न चिन्ह बनि गेल छल। काजर पोतल आँखि मे रंजनाक समग्र भविष्य धह-धह धधकि रहल छल। त¢ँ नोरक एकोटा बून्न देखाइ नहि पड़ि रहल छल। परिवारक क्रंदन बीच रंजना एक अजीबे दृष्टि सँ अपन भ्राता, आकाश केँ निहारि रहल छलीह।
बड़ी काल सँ अंटकल आकाशक कंठ सँ कुहरैत शब्द बाहर भेलदृ”हे भगवान! हम ई की कएल? कियक हम ‘मीट’ कीनल?“ एतबा बाजि आकाश मीट’क पोटरी क¢ँ नाला मे फेकि, दुनू हाथे माथ पकड़ि, नीचा जमीन पर बैसि हबोढेकार कान’ लगलाह।
आब रंजना केँ छोड़ि परिवारक सामूहिक क्रंदन सँ स्थान पीड़ादायक बनि गेल। माता रंजना अविचल ठार रहलीह आ शून्य नजरि सँ सभ किछु देखैत रहलीह।
हम कोन तरहक खिस्सा सुनाब लगलहुँ। इहो कोनो खिस्सा भेलै? रंजनाक विवाह लड़ाइक सिपाही संग भेल छलनि। ताहू मे एहन सिपाही सँ जनिक नियुक्ति कश्मीर मे आतंकवादी सँ भिड़न्त मे भेल होअय। तखन त’ प्राण जायब करीब-करीब निश्चिते छलै। तेँ रंजना विधवा बनलीह। अहि मे अजगुत बला कोनो बात नहि भेलै। दुखक बात जँ रहै त’ एतबेटा जे जाहि जाति मे रंजनाक जन्म भेल रहनि ओहि जाति मे पुनर्विवाहक नियम नहि रहैक। ओहि जातिमे आ सनातन सँ आयल परम्परा मे विधवाक निदान हेतु कोनो टा व्यवस्था नहि रहैक। रंजना विधवा भेलीह त’ भेलीह। पूर्वजन्मक पाप ओ नहि भोगती त’ के भोगत? तेँ ई मात्रा ओहने आ ओतबेटा बात भेल जेना मनता मानल कोनो पाठीक बलि पड़ल होअय। आब अहाँ कहबै जे ई कोन तरहक मिलान भैलै? नहि अरघै अछि, त’ सुनू।
मनता मानल पाठी-छागरक बलि पड़ै काल बलि देनिहार, कबुला केनिहार एवं बाँकी सभटा तमाशा देखनिहार एतबे ने सोचैत छथि यौ जे हरदि, मिरचाइ आ मसल्ला मे भूजल एकर माँउस मे कतेक सुआद हेतै? तहिना विधवा भेलि रंजना द’ सभ सोच’ लागल छथि जे ई आब सासुर त’ जेतीह नहि, गामहि मे रहतीह। गाम मे सभहक टहल-टिकोरा करतीह, अदौरी-कुम्हरौरी खोंटतीह, अँगने मे भानस-भात करतीह, एकरा-ओकरा संग तीर्थाटन जेबा काल भनसिया बनि क’ जेतीह आ छौंड़ा सँ लगाति बूढ़बा तकक करेजक तपन मेटौती। त¢ँ बरसामबाली काकी कहने रहथिन यौ, भगवान सभहक सभटा इन्तजाम बैसले-बैसल ‘क’ दैत छथिन। दूर जो, मनसा सभहक लप-लप करैत जिह्वा आ आँखिक खोराकक पूर्ति सदिकाल सँ बाल-विधवे सँ पूर्ति होइत रहलै अछि। ई कोनो नुकायल गप्प छैक?
आब अहीं कहू जे मनता मानल पाठी आ विधवा भेलि रंजना मे की फर्क? कोनो तरहक शिकायत करब सेहो युक्ति संगत नहि होयत। तेँ आब नीक होयत जे अहि खिस्सा केँ अही ठाम विराम द’ क’ ओही गाम मे ओही दिन घटल दोसर घटनाक जानकारी प्राप्त करी।
गामक नाम भेल पानापुर। पानापुर मे सभ जाति, समुदाय एवं सम्प्रदायक लोकक निवास। गाम आर्थिक रूपे सम्पन्न। ओहि गाम मे छल एकटा दुर्गा मंदिर, जे दस-बीस कोस दूर तक प्रसिद्ध छल। पैघ पोखरिक पूबरिया भीड़ पर तीन-चारि बीघा मे पसरल मंदिर आ मंदिरक परिसर। मंदिर मे दुर्गाक भव्य प्रतिमा। तकरबाद मंडप, पुजारीजीक आवास आ सदिकाल खल-खल हँसैत, स्वच्छ, विशाल समतल भूमि। दशहराक समय मे अही स्थान पर मेला, नौटंकी, नाच-गान आदि आयोजित होइत छल।
दुर्गा मंदिरक पुजारी छलाह काली कान्त ओझा। दुब्बर-पातर, साँची धोती, खोंसल ढेका, छाती पर उगल पंक्तिबद्ध हड्डीक उपर दू भत्ता फहराइत जनउ, गौ-खूँर बरोबरि टीक, पयर मे खराम आ ललाट पर सेनुरक ठोप। पुजारीजी सज्जन आ मृदुभाषी छलाह। वैष्णव त’ओ छलाहे आ सप्ताह मे अधिक दिन उपासे मे रहैत छलाह। मुदा हुनक पत्नी अढ़ाइ मोनक पट्टा छलथिन। थुलथुल देह, खुजल कारी केश, नाक सँ मांग तक पतिव्रताक निशानी स्वरूप सेनुरक डरीर, पान-जर्दा दुआरे कारी भेल दाँत आ बीड़ी त’ ओ नैहरे सँ पिबैत आयल रहथि। जँ जुमनि त’ नित्य माँउस-माँछ चाहबे करी। दू अगहनी जोड़ दू रब्बी गुण दू बरोबरि मंदिरक बर्ख भरिक अन्न-टाकाक आमदनी पर हुनक पूर्ण एकाधिकार छलनि।
पुजारीजी पत्नीक सोझा मे आब’ मे कँपैत छलाह। शारीरिक दुर्बलता अथवा धार्मिक अजीर्णता, कारण जे हौउ, पुजारी जी सदिकाल पत्नी सँ डेरायल रहैत छलाह। तखन पुजारीजी के संतान स्वरूप पुत्रक प्राप्ति भेलनि कोना? ई रहस्यक विषय अवस्से छल। मुदा अहि रहस्यक छेदन नीति शास्त्रा ज्ञाता कइएक बेर क’ चुकल छथि। हुनका लोकनिक अनुसारे पति-पत्नीक ग्रह-नक्षत्रा कतबो उल्टा-पुल्टा किएक ने हौउक, प्रचुरता एवं परिपक्कता बेला मे कखनहुँ काल अर्द्ध-विराम पूर्ण विराम भैए जाइत छैक। पुजारीजीक पुत्रक नाम रहनि यदुनाथ ओझा। पैघ भेला पर यदुनाथक उपनयन भेलनि आ बर्ख भरिक भीतरे विवाह सेहो भ’गेलनि।
यदुनाथक पत्नी अर्थात पुजारीजीक पुतहु जखन दुरागमन भेला पर सासुर अयलीह त’ हुनक अनुपम सौन्दर्यक दुआरे सम्पूर्ण पानापुर गाम महमही सँ गमकि उठल। यदुनाथ त’ अपन बापक कार्बन काॅपी छलाह। मुदा हुनक पत्नी जनिक नाम छल कामिनी, तनिका जे देखलक सैह विभोर होइत बाजल छलदृ” माइ गे माइ! एतेक रूप पुजारी जीक सन्दुक-पेटार मे झाँपल कोना रहतैक? कोनो अनहोनी ने भ’ जाइक?“
अष्टमीक निस्तब्ध राति। पानापुर गामक सभटा मनुक्ख भरि दिन नाच तमासा देखलक, इच्छा भरि नशा केलक आ भरि पेट माँउस-भात खाए थाकि क’ झुरझमान भ’ सुति रहल। मुदा चोर-उचक्का, अत्याचारी एवं व्यभिचारी किस्मक लोक केँ राति मे निन्न होइते ने छैक। ओहन लोक रातिए मे अपन इच्छा-पूर्तिक जोगार करैत अछि। ओहने राक्षस प्रवृतिक श्रेणी मे छल बिदेसरा कुएक। गाम मे एकटा अस्पताल अवस्से छलै। मुदा डाक्टर महिना, दू महिना मे कहिओ काल अबैत छलाह। गामक स्वास्थ्य विभाग कुएकक जिम्मा छल। ओना सड़क-छाप बहुतो कुएक छल। मुदा बिदेसरा कुएक सभ सँ तेज-तर्रार मानल जाइत छल। ज्वर-धाह राति-विराति कखनो-ककरो भ’ सकैत छलै। ताहि कालक भगवान छल बिदेसरा कुएक। ककरा मे एतेक साहस रहै जे बिदेसरा कुएक सँ तकरार करितय। नाड़ी देखै लेल अथवा सूइया भोंकै लेल बिदेसरा कुएक ककरहु आंगन मे कखनहुँ प्रवेश क’ जाइत छल। ओकरा कोनो रोक-टोक नहि रहैक।
जहिया सँ यदुनाथ दुरागमन करा क’ अयलाह आ सुन्दर कनिआँक कारणें गाम भरिक छौंड़ा सभहक बीच इर्खाक मूर्ति बनलाह तहिया सँ बिदेसरा कुएक हुनका मे अधिक काल सटले रहैत छल। चाह-नास्ताक संग चोटगर-मिठगर गप-सप कहि बिदेसरा कुएक यदुनाथक मोन केँ मोहैत रहल आ अन्ततः हुनकर अभिन्न मित्रा बनि गेल। एहना मे जिगरी यार बिदेसरा कुएकक फर्माइस यदुनाथ पूर्ति कोना नहि करितथि? ओही अष्टमीक राति बुझू निशा पूजा निमित्ते, दुनू यार बैसल रहथि। स्थान छल यदुनाथक शयन-कक्ष। पुजारीजीक आवास मे पहिने छल कनेटा खुजल दरबज्जा। तकरबादक कोठली मे पुजारीजी पत्नीक संग रात्रि विश्राम करैत छलाह। तकर सटले भंडार आ भनसाघर। सभ सँ अन्त मे जे कोठली छल सैह भेल यदुनाथक शयन-कक्ष। दुरगमनिआँ पलंगक एक कात टेबुल आ कुर्सी। देवाल पर सिनेमाक अभिनेत्राीक नयनाभिराम फोटोक बीच भगवतीक फोटो। खिड़की-केबाड़ पर्दा सँ झाँपल।
दू गोट कुर्सी पर यदुनाथ आ बिदेसरा कुएक आमने-सामने बैसल छल। बीचक टेबुल पर एकटा फूलदार विदेशी शराबक खुजल बोतल, पानि सँ भरल जग आ दू गोट शीशाक गिलास राखल रहैक। ताही काल यदुनाथक कनिआँ कामिनी छिपली मे भुजल माँउस टेबुल पर रखलनि आ पतिक अगिला आदेशक प्रतीक्षा मे एक कात ठार भ’ गेलीह। हुनक गोरकी बाँहि मे सटल करिका ब्लाॅउज ककरो एक बेर आरो देखिकए लोभ मे पटकि सकैत छल। बिदेसरा कुएक अपन नजरिक नोक केँ कामिनीक उठल ब्लाॅउज मे भोंकैत बाजलदृ”यार, एतय सभ ठर्रा पिबैत अछि। मुदा अहाँ लेल हम दरिभंगा सँ सय टाका मे असली अस्सी प्रतिशत प्रूफ अल्कोहलबला ‘जीन’ मंगौलहुँ अछि। आब बिलम्ब नहि क’ एकरा टेस्ट करियौ।“
दू टा गिलास मे शराब ढारल गेल, पानि मिलाओल गेल, गिलास टकराओल गेल आ तखन दुनू यार पिअब शुरू केलनि। माँउस निघंटि गेल। कोनो बात ने, कामिनी छिपली भरी भूजल माँउस फेर सँ अनलनि।
यदुनाथ पहिले पैग मे डोलि गेल छलाह। शराब पचेबाक ने हुनका काया रहनि आ ने प्राइटिस। दोसर पैग समाप्त करैत-करैत यदुनाथक आँखिक डिम्हा सँ टर्चक फोक्सिंग बाहर होब’ लगलनि। तेसर पेगक आरम्भे मे कामिनी फेर सँ भूजल माँउस आन’ चलि गेल रहथि। जाबे ओ घूमि क’ एलीह ताबे हुनक नाथ पलंग पर चित बेहोश पड़ल रहथिन आ हुनकर थुथून सँ साँ-सौंक अबाज प्रसारित भ’ रहल छल।
कामिनीक हाथ मे तेसर खेपबला भूजल माँउसक छिपली छलनि। ओ थकमकाइत ठार भ’ गेलीह आ पलंग पर पड़ल अपन स्वामी केँ टकटक देख’ लगलीह। किछु समय लेल कामिनीक मस्तिष्कक सोचक यंत्रा मे ब्रेक लागि गेलनि।
बेगूसराय सँ खगड़िया जेबाक ‘हाइ वे’क दक्षिण गंगाक तटपर बसल छल पिहुआ नामक गाँव। ओही गामक मंदिरक पुजारीक कन्या छलीह कामिनी। गंगाजल सँ घोअल मंदिरक पवित्र परिसर मे कामिनीक जन्म आ पालन-पोषण भेल रहनि। सासु-ससुरक सेवा एवं पतिक आदेशक पालन करबाक बीज मंत्रा ल’क’ कामिनी सासुर आयल रहथि। मुदा सासुरक वातावरण किछु अलगे तरहक रहैक। सासुक बीड़ी पिअल मुँहक गंध सँ कामिनी केँ मितली होब’ लागनि, असरधा होनि। मुदा ओ अपना केँ रोकथि आ बुझबथिईकोनो बात नहि। नव स्थान मे एना प्रायः होइते छै। सभटा अपने आप ठीक भ’ जेतै! केवल धैर्यक निर्वाह चाही। यद्यपि ई बात हुनका कियो सिखौने नहि छलनि। मुदा आन-आन नव विआहलि कन्या जकाँ एकर विश्वास हुनकर संस्कार मे पहिने सँ छलनि जे पति हुनकर रक्षक छथि, परमेश्वर छथि। तखन चिंता कथिक? मुदा एखन त’ हुनकर रक्षक, परमेश्वर बेसुध भेल पड़ल छथि। एखुनका बयस तक कामिनी केँ नीक-बेजायक कोनो टा ज्ञान नहि भेल छलनि। तेँ कामिनीक लेल एखुनका परिस्थिति अप्रत्याशित आ ओझरायल सन छल। ओ काठ बनलि ठार रहि गेलीह।


text:
दड़िभंगा/कलकत्ता. मिथिला हेतु मैथिली भाषा
मे एक मानक विश्वकोष तैयार करबाक उद्देश्य सं शुक्रदिन, २६ अक्टूबर २०१२
कें बैसार भेल. संबोधन मे आइआइटी
मद्रास केर प्रोफेसर डॉ. श्रीश चौधरी कहलनि विश्वकोष सं मिथिलाक पहिचान
वैश्विक स्तर पर वर्तमान पीढ़ी कें सुलभ भ' सकत. एहि लेल सुनियोजित
ढंग सं प्रयास कयल जाय. डॉ.भीमनाथ झा कहलनि जे विश्वकोष असीमित अछि मुदा
मिथिला-मैथिलीक संदर्भ एकर प्रमुख अंग कें निर्धारित क' कार्य केने आसान
होयत. डॉ.अशोक कुमार मेहता केर संचालन मे भेल बैसार केर अध्यक्षता वयोवृद्ध
मैथिलसेवी किशोरी कांत मिश्र कयलनि. एहि बैसार मे डॉ.विभूति आनंद, डॉ.फूलचंद्र मिश्र 'रमण', राजनाथ मिश्र, शैलेंद्र आनंद,
ज्योत्सना चंद्रम, फूलचंद्र झा 'प्रवीण', राजकुमार पासवान सेहो अपन वक्तव्य रखलनि.
(Report: मिथिमीडिया ब्यूरो)


text:
दोसर सत्र मे कमलाकांत झा केर अध्यक्षता मे कविगोष्ठी आयोजित भेल, जकर उद्घाटन डॉ.उदयचंद्र झा 'विनोद' कयलनि. श्याम बिहारी लास 'सरस'क गीत सँ गोष्ठी शुरू भेल. कविगोष्ठी मे दिलीप कुमार झा 'लूटन', शैलेन्द्र आनंद, मंजर सुलेमान, विनोद कुमार, चंद्रेश, हरिश्चंद्र हरित, प्रवीण कुमार मिश्र, पंकज सत्यम, दिनेश झा, श्वेता भारती, अजित आजाद, चंद्रमोहन झा 'पड़बा', कुमार शैलेन्द्र,शंकरदेव झा आदि काव्यपाठ कएलनि. जयप्रकाश चौधरी 'जनक' केर हास्य-व्यंग्य खूब गुदगुदौलक. एकर अतिरिक्त शंभुनाथ मिश्र, आर.के.रमण, रघुनाथ मुखिया, विनय विश्वबंधु, राम नरेश राय, कविता खूब प्रसंशित भेल. मंचपर मात्र दू गोट कवियित्री छलीह. निक्की प्रियदर्शिनी महिलाक उचित प्रतिनिधित्व नहि रहबाक प्रश्न उठौलनि संगहि दू गोट कविता पढ़बाक अनुमति चाहलनि आ' फेर-बासमती तथा समाजक प्रश्न नामक कविता पढ़ि श्रोता सभकेँ सनेस देबाक चेष्टा कएलनि. मंच पर मैथिलीक पुरान आ' निस्सन कवि सभक अनुपस्थिति श्रोताक बीच चर्चाक विषय बनल रहल. बेसी कविता पुरान आ' हास्य-व्यंगमय छल जे तात्कालिक रूपेँ श्रोताकेँ तऽ खूब सोहेलनि मुदा बौद्धिक वर्गकेँ कविगोष्ठी एहिबेर कनेक झुझुआन लगलनि. नवकवि सभ दर्शकक भारी संख्या देख आह्लादित छलाह.
तेसर सत्र मे कवि सम्मेलनक बाद जनकपुरसँ आयल नाट्य मंडली 'शूली पर इजोत' नाटकक मंचन कएलक. जे आम दर्शकक माथसँ उपर बाटे बहल. नाटकक बाद धरोहर मंच द्वारा मिथिलाक संस्कृतिपर आधारित लोक नृत्यक प्रस्तुति भेल. साँझमे कविगोष्ठीसँ पूर्व संस्थानक महासचिव बैजूक संग अन्यान्य वक्ता लोकनि मैथिली भाषामे शिक्षा,मिथिलाक्षर अभियान तथा मैथिलीमे बैनर-पोस्टरक प्रयोगक आह्वान कएलनि. (Report: मिथिमीडिया ब्यूरो)


text:
राजनगर मे लागत एंटीक आभूषणक प्रदर्शनी
सौ स डेढ सौ साल पुरान गहना देखबा लेल लोक छथि उत्साहित
समदिया
मधुबनी । राजा महाराजाक जमाना मे केहन होइत छल गहना। इ जिज्ञासा कए राजनगरक आभूषण प्रदर्शनी किछु हद तक शांत करत। पुरान आभूषणक चारि दिवसीय प्रदर्शनी 18 स 21 अप्रैल तक राजनगर मे लागि रहल अछि। एहि प्रदशज़्नी मे मिथिला इलाकाक करीब 150 साल पुरान आभूषण कए आम लोकक बीच प्रदशिज़्त कैल जायत। राजनगर मे भ रहल पुरान आभूषणक एहि प्रदर्शनी मे सोना, हीरा आओर चांदी क पुरान आभूषण लोक सब कए देखबा लेल भेटत। चारि दिनक इ प्रदर्शनी जिला मे पहिल बेर आयोजित भ रहल अछि आओर इ राजनगर लेल गौरव क गप छी।
प्रदर्शनी क आयोजक अमरनाथ प्रसाद एहि संबंध मे कहला जे शहर क गांधी चौक स्थित आयोजित एहि प्रदर्शनी क माध्यम स लोक कए सुंदर आ आकर्षक पुरान आभूषण देखबा लेल भेटत। ओ कहला जे एहि चारि दिवसीय प्रदर्शनी मे लोक लेल नव आभूषण सेहो उपलब्ध होएत जे ओ खरीद सकैत छथि।
प्रदर्शित होइवाला पुरान आभूषण क जानकारी दैत ओ कहला जे 150 साल पुराना सोना क हार सेट आकर्षण क मुख्य केंद्र होएत। एकर संगहि टीका, नथिया, मंगलसूत्र, अंगूठी, कंगन, लॉन्ग, टॉप्स आ नोज पीन आदि लोक देख सकैत छथि।
श्री प्रसाद कहला जे पुरान आभूषण जेना प्रदर्शनी मे लोक सब लेल नव आभूषणक सेहो लंबा रेंज रखल गेल अछि जे अक्षय तृतीया क शुभ अवसर पर लोक खरीद सकैत छथि। नव आभूषण क खरीद पर 25 फीसदी तक क विशेष छूट सेहो देल जा रहल अछि।
पुरान आभूषणक प्रति लोक मे जागरुकता बढेबा लेल भ रहल एहि प्रदर्शनीक संबंध मे आयोजक मंडली क सदस्य भोलानाथ प्रसाद क कहब अछि जे मिथिलाक लोक नव डिजाइन लेल पुरान आभूषण कए गलेबा लेल बाध्य करैत छथि या बेच दैत छथि, मुदा पुरान आभूषणक मांग बाहर बहुत अछि। फैशन डिजाइनर सब मुंबई आ दिल्ली सन शहर स भटकैत राजनगर तक पहुंचैत छथि। पिछला दू माह पूर्व चांदीक लगभग 17 किलोक पुरान आभूषण दिल्ली क एकटा फैशन डिजाइनर खरीद ल गेलाह। दुनिया भरि मे पुरान आभूषणक मांग बढि रहल अछि। लोक एक बेर फेर पुरान डिजाइनक प्रति आकर्षित भ रहल छथि। एहन मे इ प्रदर्शनी लोक मे पुरान डिजाइनक प्रति जागरुकता पैदा करत। आयोजक मंडलक सदस्य बलराम सर्राफ कहला जे अखनो पुरनका चाँदीक सिक्का क खरीददार बहुत छै। अंग्रेज जमाना आ ओहु स पुरान सिक्का जमा केनिहार लोग हरदम पुरनका सिक्का मंगैत रहैत छथि, मुदा असली पुरनका सिक्का त आब बनै नहि छै तहि दुआरे लोक सभहक डिमांड क हिसाब स पुरनका सिक्का देखबा मे सेहो आब नहि भेटैत छै। किछु ठाम नबका साँचा मे ढलाई क कए नबका सिक्का कए पुरनका सिक्का बता बेचल जाइत अछि। एहि ठाम सर्टिफाइड पुरनका सिक्का लोक कए देखबा लेल भेटत। ओ कहला जे एहि प्रदर्शनी लेल स्थानीय लोक सब मे काफी उत्साह अछि।


text:
फेरो जखन ई उपेक्षित समाज एकत्रित भेलै आ' सत्ता हाथ लगलै तऽ एहू समयक राजनेता सभ लऽग प्रायः आमजनताक दुख-दर्द सँ कोनो सरोकारे नहि रहलै.कमोबेश ओहो सभ अपन पूर्ववर्तीक नकले केलक आ' समाज के विभिन्न वर्ग मे बाँटि सत्तासीन रहबाक जोगार करैत रहल अछि.ओम्हर सत्ताच्यूत भेल सामंतवादी लोकक जुन्ना तऽ जड़ि गेलै मुदा ऐँठन एखनो नहि गलैए.एहना मे फाँक-फाँक मे बँटल समाज ककरो आश्चर्यचकित नहि करैत अछि आब, हँ एहि बाँटल समाज के चुचकारि-पुचकारि सभ अपन-अपन स्वार्थ सिद्धि मे लागि गेल चाहे ओ अगरा वर्गक प्रतिनीधि हो किंवा पिछड़ा वर्गक.
शासन-प्रशासनक सहयोग सँ निराश आमजन सेहो एहना मे उदासीन भऽ अपन-अपन रोजी-रोजगार के ईष्ट बुझि दहोदिश छिड़िआय लागल.फलस्वरूप,खण्ड-खण्ड भेल मैथिल समाज दिनानुदिन कमजोर होइत जा रहल अछि.एखनहुँ मैथिली आंदोलनक सरन अधिकांशतः साहित्यकारे वर्ग टेकने छथि वा कियो एनाहियो कहि सकैत अछि जे सरन टेकबाक भौन केने छथि.मैथिली साहित्यकारक विपन्नता आ गुटबाजी क्रमशः हुनकर सभक संघर्षक विश्वसनीयता पर प्रश्नचिन्ह लगबैत रहल अछि. आ' जखने अपने घर मे ककरो मोजन नहि रहतै तखन दुनियाक लोक कतऽ से ओकरा मोजर देतै. तइँ ई साहित्यकार आंदोलनकारी सभ सभदिन अपन प्रयास मे विफल होइत रहलाह अछि.
आंदोलन सभक दुर्गतिक दोसर कारण अछि जे एखनधरि जे कोनो आंदोलन चलाओल गेल अछि ओकर मूल उद्देश्य, ओहि सँ समाज के होइ बला फायदा आ' नहि भेलापर होइबला नोकसान, आ आंदोलन विस्तृत रूपरेखा आइधरि कहियो आमजनताक सोँझा नहि राखल गेल वा बेशी काल एहि सभ पर समग्र रुपे आपस मे चर्चा-परिचर्चा नहि कराओल गेल आ' बेशीकाल हरबड़िए मे निर्णय लऽ किछु दसेक लोक आंदोलन ठानि दैत छथि.फेर यदि सामान्य नागरिक अपना के एकात बुझैत अछि तऽ ताहि मे ओकर कोन दोष छैक.
जहिना कारणसभ स्पष्ट छैक तहिना एकर समाधानो एकदम स्पष्ट छैक.कोनो आंदोलन तखने सफल होयत जखन नेतृत्वकर्ता सभ अपन सामंती सोच, आपसी द्वेशक त्याग करताह, समाजक सभवर्गक लोक के ओहि आंदोलन सँ जोड़ताह आ' आंदोलन मूल उद्देश्यक प्राप्ति हेतु ठोस नीति बना ओकरा आमजनक सरोकार सँ जोड़ताह.
आलेख: चंदन कुमार झा


text:
प्रदेशसभा सचिवालयके उधार खर्च तत्काल भुक्तानी करबालेल काँग्रेसक माँग
जनकपुरधाम १८ । नेपाली काँग्रेस प्रदेश २ क प्रदेसभा सचिवालय व्यवस्थापनक लेल उधारमे खरिद कएलगेल समानके मूल्य चुक्ता करबालेल माँग कएलक अछि । कांग्रेक सांसद शिवचन्द्र चौधरी प्रदेशसभा सचिवालय उधारमे खरिद कएने समानके बिल तत्काल भुक्तानी करबालल माँग कएलन्हि अछि । ओ प्रदेशसभा गठन भेल ८ महिना बितए जा रहला बादो एखन धरि दोकानदारके भुक्तानी नहि करब लज्जास्पद रहल बतओलन्हि ।
सांसद चौधरी मंगलदिन प्रदेशसभामे बजैत संसदीय विकास कोषसँ विकासके रकम निर्वाचन क्षेत्रमे सांसदसभ खर्च कएने या नहि कएने संसदीय अनुगमन समिति गठन कऽ कऽ छानबिन करबालेल माँग कएलन्हि । संदनमे गोविन्द बहादुर पोखरेल सप्तरीके शुम्भुनाथ नगरपालिकामे वर्षोसँ बसोबास करैत आएल व्यक्तिसभक घर हटा कऽ गरिब दिन दुःखीकेँ पावनि तिहारसक समयमे घरविहिन बनओने कहैत सरकारके ध्यानाकर्षण करओने छलथि ।
नेकपाक सांसद ज्वाला कुमारी साह प्रदेश संसदजँका गरिमामय स्थानमे उधारमे फर्निचर सहित आवश्यक भौतिक पुर्वाधारके सरसामग्री लाबि कऽ महिनो धरि रकम नहि तिरब अपने गरिमा खसाएब सरह रहल बतओलन्हि । ओ २ नम्बरी प्रदेशमे २ नम्बरी काज जनतासभ कहए शुरु कऽ चुकलासँ ओहिकेँ सरकार प्रोत्साहन देने आरोप लगओलन्हि ।
अधिकांस सांसद बैठकसभमे संसदीय छानबीन समितिके माँग उठि रहल समय सभामुख सरोज कुमार यादव संसदीय दलक नेतासभसंग छलफल कऽ कऽ दोसर बैठकमे समिति चयनके लेल प्रस्ताव आगा बढ्त आश्वासन देलन्हि ।
एम्हर, सदने सांसद दिलिप कुमार साह प्रदेशसभा कार्य सञ्चालन नियमावली, २०७५ के नियम ७१ अनुसार लागू औषध तथा मादक पदार्थ दुव्र्यसनी अन्तक लेल प्रस्ताव पेश कएलन्हि अछि । लागु औषधके दुरुपयोगसँ प्रदेशमे १० सँ १५५ युवा पुस्ताके भविष्य तहस–नहस भऽ रहल बतबैत सांसद साह लागू औषध तथा मदिरा मुक्त प्रदेश घोषणाके माँग कएने छलथि । प्रस्तावमे खास कऽ सिमावर्ती क्षेत्रमे एहिके दुरुपयोग अधिक भऽ रहल आ एहि सम्बन्धमे प्रदेशक शान्ति सुरक्षा सम्बन्धी काज कऽ रहल प्रहरी प्रशासन सेहो किछु खास उपलब्धि प्राप्त करए नहि सकलासँ जरुरी सार्वजनिक महत्वके प्रस्ताव पेश कएलगेल उल्लेख अछि ।”
प्रस्तावमे लागू औषधी नियन्त्रण ऐन २०३३ लागू औषध व्यवसाय तथा सेवन कएन्हिारकेँ दण्ड साजयके व्यवस्था कएला बादो नियन्त्रणसँ बाहिर जा कऽ विकराल रुप लऽ रहल अछि । एहिसँ एकदिसस प्रयोग कएन्हिारके स्वास्थ्य खराब होइत अछि तऽ दोसरदिस सम्बद्ध परिवार सहित समाजमे नहि निक प्रभाव पडलासँ तुरुन्त आवश्यक कानून लाबि एहिके प्रभावकारी कार्यान्वयनके माँग कएलक अछि ।
प्रस्तावमे सांसद मो. समिम आ फुलिया देबी सदाय समर्थन कएने छलथि । प्रभाव उपर सैद्धान्तिक छलफलमे नेपाली काँग्रेसक सांसद शिवचन्द्र चौधरी मदिरा मुक्त क्षेत्र घोषणा करबालेल ओहिके राजश्व करके प्रभाव, आर्थिक ब्ययभार सहितक विषयमे गहन अध्ययन कऽ कऽ मात्र एहि विषयमे निष्कर्ष लगाबए माँग कएने छलथि ।